Lawatan Anwar bakal teroka peluang pelaburan di Nusantara
Oleh AMREE AHMAD

7 Januari 2023, 6:51 pm
SEPANG – Malaysia dijangka terlibat aktif dalam pembangunan projek pembinaan Ibu Kota Negara (IKN) baharu Indonesia iaitu Nusantara yang bakal dibuka awal tahun depan.
Menteri Luar, Datuk Seri Zambry Abdul Kadir malah seperti memberikan bayangan awal kemungkinan Kedutaan Besar Malaysia di Jakarta juga bersedia untuk berpindah ke sana.
“Sebanyak 11 surat hasrat dari pelbagai firma Malaysia akan diserahkan kepada pihak berkuasa Nusantara bagi usahasama pembangunan IKN,” katanya pada sidang media di sini.
Sidang media itu diadakan bersempena lawatan rasmi julung kali Perdana Menteri, Datuk Seri Anwar Ibrahim ke Indonesia setelah dilantik menerajui kerajaan pada 24 November tahun lepas.
Awal tahun lalu, Kementerian Luar Indonesia mengedarkan nota diplomatik meminta agar semua kedutaan asing di Jakarta perlu berpindah ke Nusantara dalam tempoh 10 tahun.
Mengulas lebih lanjut, Zambry berkata, sebanyak lapan memorandum persefahaman juga akan dimeterai ketika sesi kunjungan Anwar ke atas Presiden Indonesia, Joko Widodo di Istana Bogor.

“Sebahagian besarnya melibatkan kerjasama pembangunan IKN kerana dijangka kesan pembukaan Nusantara memberi limpahan ekonomi kepada Sabah dan Sarawak,” katanya.
Justeru, beliau membayangkan pelaburan Malaysia kelak bakal memfokuskan kepada Borneo setelah IKN baharu Indonesia itu beroperasi sepenuhnya dalam masa sedekad nanti.
Lawatan Anwar ke republik itu juga difahamkan akan membincangkan strategi bersama bagi melawan kempen anti minyak sawit Malaysia dan Indonesia di pasaran Kesatuan Eropah ketika ini.
Perdana Menteri yang dijemput Joko bagi melawat negara itu akan turut berdiskusi berhubung isu sempadan darat dan maritim selain masalah pengambilan pembantu rumah Indonesia.
“Beliau juga akan berbincang mengenai status Indonesia sebagai Pengerusi ASEAN 2023 serta menyampaikan syarahan umum dan bertemu rakyat Malaysia di Jakarta,” katanya.
Kedudukan republik itu dianggap amat penting bukan sahaja sebagai negara terbesar dan paling ramai penduduk di rantau Asia Tenggara malah antara gergasi ekonomi sejagat. – KOSMO! ONLINE


Maki kawan lambat, operator kilang diserang dengan besi
Oleh MOHD YUNUS YAKKUB

7 Januari 2023, 10:00 pm
KLANG – Gara-gara memaki hamun kerana lambat ke tempat kerja telah membuatkan seorang operator lelaki kilang nyaris dipukul sebatang besi selepas diserang sekumpulan lima lelaki dalam sebuah rumah di Bandar Bukit Tinggi, di sini semalam.
Dalam kejadian kira-kira pukul 1.30 pagi, dua daripada suspek berusia 23 dan 26 tahun yang merupakan rakan serumah mangsa tersebut bagaimanapun berjaya ditangkap polis.
Ketua Polis Daerah Klang Selatan, Asisten Komisioner Cha Hoong Fong berkata, kejadian berlaku ketika mangsa berusia 29 tahun berada di biliknya sebelum lima suspek bertindak agresif dengan seorang daripadanya cuba memukul dengan sebatang besi.
Katanya, mangsa sempat menolak suspek keluar lalu mengunci pintu bilik sebelum menghubungi pihak polis untuk mendapatkan bantuan.
“Sepasukan polis dari Cawangan Kereta Peronda telah menyerbu lokasi kejadian dan menahan dua suspek tempatan. Tiga lagi suspek berjaya melarikan diri.
“Semasa tangkapan dibuat, polis turut merampas sebatang besi berukuran 68 sentimeter yang digunakan oleh suspek,” katanya dalam kenyataan hari ini.

Beliau memberitahu, siasatan mendapati punca kejadian disebabkan suspek tidak berpuas hati terhadap mangsa yang mengeluarkan perkataan kurang sopan dan juga maki hamun kepadanya.
Ujarnya, ini berikutan kerana lambat untuk menghantar mangsa ke tempat kerja pada hari sebelum kejadian.
“Suspek adalah pemandu van kilang yang ditugaskan untuk mengambil dan menghantar pekerja kilang termasuk mangsa.
“Kedua-dua suspek yang ditangkap juga adalah rakan serumah dengan mangsa. Semakan mendapati suspek tidak mempunyai rekod lampau,” katanya.
Jelas Hoong Fong, kedua-dua suspek kini direman selama empat hari dengan kes disiasat mengikut Seksyen 506 Kanun Keseksaan.
“Siasatan lanjut masih dijalankan dengan polis kini masih mengesan suspek yang masih bebas,” katanya. -KOSMO! ONLINE


Model jelita enggan mengaku berasmara dengan Putera Harry
Oleh KOSMO!

7 Januari 2023, 7:00 pm
LONDON – Seorang model dikenali dengan nama Suzannah Harvey enggan memberitahu sama ada dia ialah wanita yang menyebabkan kerabat diraja Britain, Putera Harry kehilangan teruna, lapor portal berita The Sun semalam.
Wanita itu enggan memberikan penjelasan selepas Harry yang merupakan anakanda Raja Charles III, mendedahkan dalam buku memoirnya, Spare bahawa beliau hilang teruna kepada wanita lebih tua daripadanya ketika berumur 17 tahun di belakang sebuah pub di Sherston.
Ketika kejadian, Harvey ketika itu berumur 23 tahun tetapi kini dia sudah berusia 44 tahun.
Bagaimanapun, apabila didekati oleh wartawan Daily Mail di rumahnya di Cotswolds, kelmarin, model tersebut enggan mengesahkan sama ada dia yang menyebabkan putera tersebut kehilangan teruna.
Dia mendakwa teman lelakinya berada dalam SAS iaitu singkatan untuk Perkhidmatan Khas Udara yang merupakan sebahagian daripada tentera British dan model berkenaan memberitahu seorang wartawan untuk pergi dari rumahnya sebelum dia menghubungi polis.
Sebelum ini, aktres Britain terkenal, Elizabeth Hurley, 57, menafikan bahawa dia ialah wanita yang menyebabkan Putera Harry hilang teruna selepas khabar angin mengenainya mula bertiup kencang. – Agensi


Lelaki lemas kereta terbalik dalam parit
Oleh ISKANDAR SHAH MOHAMED

7 Januari 2023, 6:47 pm
SABAK BERNAM – Seorang lelaki maut akibat lemas selepas kereta dipandunya terbabas sebelum terbalik dalam parit sedalam satu meter di Jalan Sabak Bernam-Sungai Besar di sini hari ini.
Dalam kejadian kira-kira pukul 4 petang itu, mangsa berusia 30an yang memandu Proton Preve terlibat kemalangan dengan sebuah Proton Saga dinaiki pasangan suami isteri berusia 30an.
Bagaimanapun pasangan itu terselamat walaupun kenderaan mereka turut terbabas dalam parit sama.
Pengarah Bomba Selangor, Datuk Norazam Khamis berkata, berdasarkan maklumat awal mangsa dalam perjalanan ke Sungai Besar dari Sabak Bernam sebelum melanggar belakang Proton Saga dinaiki suami isteri itu.
Katanya, sepasukan lima anggota termasuk pegawai dan jentera dari Balai Bomba dan Penyelamat (BBP) Sabak Bernam yang menerima panggilan kecemasan pukul 4.01 petang bergegas ke lokasi kejadian.
“Pemeriksaan mendapati kedua-dua kereta termasuk satu yang terbalik itu berada dalam parit sedalam satu meter.

“Tiga mangsa termasuk sepasang suami isteri sudah dikeluarkan oleh orang awam sebelum ketibaan bomba,” katanya ketika dihubungi hari ini.
Norazam menambah, pemandu Preve itu disahkan meninggal dunia oleh pegawai perubatan selepas terperangkap dalam kereta itu. – KOSMO! ONLINE


Banyak sakit, Ibnor Riza hilang suara sementara
Oleh HANISAH SELAMAT

7 Januari 2023, 6:45 pm
PETALING JAYA – Penghibur era 1980-an, Ibnor Riza yang disahkan menghidap pelbagai penyakit sejak tiga bulan lalu selain mengalami benjolan nanah pada bahagian leher kini berdepan masalah suara hingga mengganggu percakapannya.
Kata penyanyi berusia 62 tahun itu, kebelakangan ini dia berasa perit untuk bercakap seperti biasa kerana boleh mengakibatkannya sesak nafas andai berbual bagi tempoh lama biarpun dalam nada perlahan.
“Saya pun tidak pasti kenapa tiba-tiba begini kerana doktor maklumkan benjolan pada leher dengan keadaan peti suara saya yang mengakibatkan kesukaran bercakap tiada hubung kait.
“Disebabkan kesulitan itu saya dinasihatkan kurangkan berbual selain jangan paksa diri untuk bercakap kerana bimbang turut mencetuskan gejala sesak nafas.
“Saya pun tidak dapat menjawab panggilan telefon, sebaliknya lebih banyak berkomunikasi menerusi aplikasi WhatsApp,” katanya ketika memberi maklum balas kepada Kosmo! Online.
Berhubung pembedahan pada benjolan yang terpaksa ditangguhkan berikutan tekanan gula dalam darah yang tinggi, kata Ibnor, doktor memberi tempoh hingga sebulan lagi.

Begitupun, dia berasa agak lega apabila bacaan gula dan darah semakin menurun, selain bengkak pada leher juga sudah nampak tanda-tanda surut.
Pada masa sama, penyanyi Meneka Dalam Kesamaran itu menzahirkan ucapan terima kasih kepada kenalan dan saudara-mara yang membantu meringankan beban ditanggung selain memberi sokongan moral.
Terdahulu, Ibnor disahkan menghidap kencing manis, darah tinggi, migrain dan kolestrol yang dihidapi serentak sejak tiga bulan lalu sehingga menyebabkannya lemah selain terpaksa bergantung dengan ubat-ubatan.
Sebelum itu, dia terlebih dahulu menjalani pemeriksaan pakar sebaik menyedari kewujudan bengkak pada bahagian leher yang memerlukannya menjalani pembedahan segera.
“Sepatutnya saya menjalani pembedahan membuang nanah pada bahagian itu, tetapi hasil ujian menunjukkan tekanan darah tinggi, kencing manis, migrain dan kolesterol tinggi.
“Produser tersebut terpaksa ditangguhkan sampai tahap darah dan gula saya berada pada paras normal semula.
“Cuma sebagai ketua keluarga tentu saja situasi sebegini menyukarkan kerana nyanyian adalah satu-satunya punca pendapatan saya,” luahnya.
Keadaan kesihatan Ibnor pada awalnya meraih perhatian pelakon, pengarah dan penerbit tersohor, Fauziah Ahmad Daud atau Ogy yang berkongsi perkara itu menerusi hantaran dalam Facebook.
Ogy memaklumkan Ibnor disahkan menghidap pelbagai penyakit serentak yang memerlukannya menjalani pembedahan dan meminta orang ramai mendoakan kesihatan rakan seperjuangannya itu. – KOSMO! ONLINE


Wanita setia kendong teman lelaki pulang ke rumah
Oleh KOSMO!

7 Januari 2023, 7:30 pm
MADRID – Sebuah klip video tular di media sosial memaparkan seorang wanita memapah dan menggendong teman lelakinya yang mabuk untuk pulang ke rumah, lapor akhbar New York Post semalam.
Klip berdurasi 11 saat itu dimuat naik di TikTok dan ditonton lebih 3.9 juta kali.
Wanita itu dilihat cuba membantu pasangannya berjalan selepas keluar berseronok pada malam Tahun Baharu.
Dia kemudian menggendong teman lelakinya dan terus berjalan di kawasan yang sesak dengan kehadiran pengunjung itu.
Video itu mendapat perhatian netizen di ruangan komen dengan segelintir mereka memuji wanita itu yang setia menjaga teman lelakinya.
“Wanita yang cantik dan berharga,” kata seorang netizen.

“Saya harap dia (lelaki itu) menghargainya,” komen netizen lain. – Agensi


Wanita miliki tangan ‘dinosaur’ terima diri seadanya
Oleh KOSMO!

7 Januari 2023, 8:00 pm
WASHINGTON – Seorang wanita di Amerika Syarikat (AS) yang dilahirkan dengan tiga jari pada setiap tangan mendedahkan kelebihan yang diperoleh di sebalik kekurangannya, lapor akhbar New York Post semalam.
Cassidy Laramee menceritakan perkara tersebut dalam sebuah klip video yang kini tular di TikTok.
“Orang selalu kata saya mempunyai tangan dinosaur velociraptor atau Tyrannosaurus rex (T-Rex),” kata Laramee kepada laman berita Kennedy News and Media.
Wanita itu menerima kekurangannya, selain kerap berkongsi video-video lucu bersama imej dinosaur dan rakaman suara dari film ‘Jurassic Park’.
Dalam sebuah klip video, dia dilihat meniru pergerakan dinosaur animatronik di sebuah taman hiburan.
Laramee berkata, penampilannya yang pelik itu menyebabkan dia sering menjadi sasaran gangguan yang kerap.

“Ketika darjah tiga, saya dibuli di sekolah, jadi saya akhirnya berpindah dan tukar sekolah,” katanya.
Antara kelebihan buat Laramee apabila mempunyai tiga jari termasuklah mendapatkan syiling terselit dalam sofa dan diskaun besar di salun kuku.
Laramee kini menggunakan ‘tangan cakarnya’ dengan membuat acuan sarung tangan untuk dijual dalam talian. Dia berharap akan memberi inspirasi kepada orang lain yang mengalami nasib yang sama. – AGENSI


Restoran Salt Bae jual burger murah
Oleh KOSMO!

7 Januari 2023, 8:30 pm
ANKARA – Seorang cef pesohor media sosial dari Turkiye, Nusret Gokce atau Salt Bae memiliki 22 cawangan restoran mewah yang menghidangkan burger dan stik mahal di seluruh dunia, lapor akhbar Mirror UK semalam.
Bagaimanapun, tidak ramai yang mengetahui bahawa Salt Bae telah membuka sebuah lagi cawangan restoran Nusr-Et yang menyediakan burger tanpa bayaran yang mahal.
Restoran itu dibuka di Galata, Istanbul yang dipanggil Salt Bae Burger di mana pelanggan boleh mendapatkan pelbagai jenis makanan serupa yang jauh lebih murah.
Seorang pengulas makanan, Ali baru-baru ini menceritakan pengalamannya mengunjungi restoran tersebut dalam akaun TikTok @heymanfoodreviews.
Ali berpendapat bahawa makanan di restoran itu ‘sangat, sangat, sangat sedap dan harganya berpatutan’.
Dia memuat naik video memaparkan seorang pekerja restoran meletakkan keju ke dalam burgernya.

Makanan yang turut disertakan dengan jejari kentang itu hanya berharga sekitar £8 (RM42).
“Ini mungkin burger terbaik yang pernah saya makan di Istanbul. Saya dapati restoran Nusr-Et agak mahal, tetapi ini harganya sangat berpatutan,” tambahnya.
Ali juga menunjukkan memuat naik video memaparkan bilnya,yang berjumlah £9.43 (RM50) termasuk minuman. – Agensi


Pelajar UiTM Dungun dikhuatiri lemas ketika mandi di Pantai Cherating
Oleh NORHAFIZAN ZULKIFLI

7 Januari 2023, 6:40 pm
KUANTAN – Seorang pelajar Universiti Teknologi Mara (UiTM) Dungun dikhuatiri lemas selepas hilang ketika mandi di Pantai Cherating, di sini hari ini.
Dalam kejadian kira-kira pukul 1.45 petang itu, mangsa, Adam Ridhuan Abdul Rejab, 18, dikatakan pergi ke lokasi kejadian untuk berkelah bersama 19 rakannya.
Ketua Polis Daerah Kuantan, Asisten Komisioner Wan Mohd Zahari Wan Busu berkata, pihaknya menerima laporan berkaitan kejadian dari orang awam dan sepasukan anggota Polis dari Balai Cherating telah ke lokasi kejadian untuk tindakan lanjut.
Katanya, siasatan awal mendapati mangsa bersama rakannya datang ke pantai Cherating pada sekitar pukul 1.30 petang tadi.
“Menurut rakan mangsa, semasa mereka membuat permainan bulatan didalam air, tiba-tiba ombak tinggi membadai kumpulan mereka dan semua berpecah.
“Mangsa dikatakan telah ditarik ketengah ke tempat lebih dalam,” katanya di sini hari ini.

Tambahnya, menurut rakan mangsa, sebaik dipukul ombak besar, kesemua mereka masing-masing bertindak menyelamatkan diri.
“Selepas itu kelihatan rakan mangsa memberitahu melihat mangsa dalam keadaan panik sebelum hilang dari pandangan.
“Mereka kemudian mendapatkan bantuan orang sekeliling dan menyusuri pantai untuk mengesan mangsa,” katanya.
Wan Mohd Zahari berkaya, operasi mencari dan menyelamat (SAR) masih diteruskan dengan pencarian dari pantai. – KOSMO! ONLINE


Hajiji tiba di Istana Seri Kinabalu
Oleh IVAN AMIRUL

7 Januari 2023, 4:46 pm
KOTA KINABALU – Rombongan Ketua Menteri Sabah, Datuk Seri Hajiji Noor dilihat memasuki perkarangan Istana Seri Kinabalu sebentar tadi.
Kenderaan jenis Lexus berwarna hitam bertulis no pendaftaran Ketua Menteri masuk ke pintu utama istana sekitar pukul 4.20 petang.
Istana Seri Kinabalu kembali menjadi tumpuan apabila dijangka bakal terdapat pergerakan masuk melibatkan ahli politik Sabah sekitar jam 4 petang ini.
Beliau dijangka bertemu dengan Yang di-Pertua Negeri Sabah, Tun Juhar Mahiruddin namun tujuan pertemuan berkenaan belum dapat dipastikan
Terdahulu, pengamal media sudah mula berkumpul di luar pintu utama malahan ada menunggu sejak tengah hari lagi.
Sementara itu, Setiausaha Perhubungan Kepada Yang di-Pertua Negeri Sabah, Datuk Mohd Rashid Mohd Tahir turut menyampaikan makanan dan minuman kepada wakil media di perkarangan pintu masuk Istana Seri Kinabalu. – KOSMO! ONLINE


3 penyamun bawa lari Myvi berjaya diberkas
Oleh TUAN NURHIDAYAH TUAN AB.GHANI

7 Januari 2023, 4:36 pm
PETALING JAYA – Tiga individu warga tempatan berjaya ditahan pihak polis susulan terbabit dalam kes samun seorang lelaki sebelum melarikan kereta mangsa berhampiran kawasan kejiranan pangsapuri, di sini, pada Khamis lalu.
Timbalan Ketua Polis Daerah Petaling Jaya, Superintendan Ku Mashariman Ku Mahmood berkata, tiga suspek berkenaan menyamun mangsa yang berusia 25 tahun menggunakan sebilah parang panjang.
“Dalam kejadian kira-kira 2 pagi itu, kereta jenis Perodua Myvi milik mangsa telah dilarikan oleh suspek berkenaan yang memakai topi keledar visor gelap serta berpelitup muka.
“Bagaimanapun, mangsa tidak mengalami sebarang kecederaan susulan kejadian samun terbabit,” jelasnya dalam kenyataan hari ini.
Menurutnya, dua suspek berusia 32 tahun dan seorang lagi berusia 39 tahun tumpas dalam serbuan berasingan di sekitar daerah Petaling Jaya dan Subang Jaya semalam.
“Kami turut merampas beberapa telefon bimbit pelbagai jenama, senjata tajam yang disyaki digunakan semasa melakukan aktiviti samun serta sebuah motosikal yang digunakan oleh suspek.

“Sehubungan itu, kereta mangsa yang dilarikan sebelum ini turut dijumpai semula,”ujarnya.
Jelas Ku Mashariman, kesemua suspek mempunyai rekod lampau berkaitan jenayah dan dadah manakala, kes disiasat di bawah Seksyen 395 dan Seksyen 397 Kanun Keseksaan. – KOSMO! ONLINE.


Kemelut Sabah: Hajiji senyum, lambai tangan keluar istana
Oleh IVAN AMIRUL

7 Januari 2023, 5:47 pm
KOTA KINABALU – Selepas hampir satu jam mengadakan pertemuan dengan Yang di-Pertua Negeri Sabah, Tun Juhar Mahiruddin, rombongan membawa Ketua Menteri Sabah, Datuk Seri Hajiji Noor dilihat keluar dari perkarangan Istana Seri Kinabalu.
Meninggalkan istana kira-kira pukul 5.13 petang, bagaimanapun usaha pengamal media mendapatkan komen Hajiji gagal.
Hajiji dilihat hanya memberikan lambaian dan senyuman sambil menurunkan tingkap di bahagian penumpang belakang.
Terdahulu, kenderaan jenis Lexus berwarna hitam bertulis no pendaftaran Ketua Menteri memasuki pintu utama istana sekitar pukul 4.20 petang.
Hajiji bertemu Yang di-Pertua Negeri Sabah namun tujuan pertemuan terbabit tidak dapat dipastikan. – KOSMO! ONLINE


Lelaki bakar hidup-hidup kekasih minta berkahwin
Oleh KOSMO!

7 Januari 2023, 5:00 pm
NEW DELHI – Seorang pemuda berusia 22 tahun ditahan di Tirupur kelmarin kerana membakar kekasihnya hidup-hidup petang Rabu lalu selepas wanita itu meminta mereka berkahwin, lapor portal berita Times of India semalam.
Polis Palladam mengenal pasti tertuduh sebagai G Lokesh dari Rayarpalayam dengan seorang pegawai penyiasat berkata, suspek bercinta dengan remaja itu, Pooja, 19 iaitu seorang penduduk di Tirupur selama lebih setahun.
Menurut pegawai itu, Pooja kehilangan ibu bapanya ketika berumur tujuh tahun. Mereka tinggal di Mumbai namun selepas kematian ibu bapanya, dia berpindah ke rumah bapa saudaranya di Palladam.
Pegawai berkenaan berkata, dia telah bekerja dengan sebuah syarikat di mana dia berkawan dengan Lokesh tetapi hubungan mereka tidak berjalan lancar sejak beberapa bulan lalu kerana perbezaan pendapat.
“Wanita muda itu sering menghubungi Lokesh melalui telefon dan memintanya untuk mengahwininya. Pada Rabu sekitar pukul 3.45 petang (waktu tempatan), Pooja menelefon Lokesh dan memintanya untuk bertemu dengannya di Appan Kadu, sebuah tempat terpencil di Jalan Palladam-Pethapalayam untuk menyelesaikan isu tersebut,” katanya.
Pasangan itu, kata pegawai sama, bertemu di Appan Kadu dan perbualan mesra mereka berakhir dengan pertengkaran besar.

“Dalam keadaan marah, Lokesh memukul mangsa dengan tali pinggang dan batu. Apabila Pooja jatuh pengsan, suspek mencurahkan minyak petrol yang dia bawa di dalam botol lalu membakar mangsa,” tambahnya.
Apabila penduduk tempatan menyedari kebakaran itu, mereka bergegas ke tempat kejadian dan memadamkan api. Mereka menghantar Pooja ke hospital kerajaan di Palladam, di mana doktor memberikan pertolongan cemas dan merujuknya ke Kolej Perubatan dan Hospital Coimbatore (CMCH) sebelum dia meninggal dunia.
“Kami mendaftarkan kes terhadap Lokesh di bawah Seksyen 302 (pembunuhan) Kanun Keseksaan India dan menahannya,” tambah pegawai berkenaan. – Agensi


Johor, Selangor, KL berdepan banjir kilat
Oleh NUR ALWANI ZAFIRAH KHAIRUL

7 Januari 2023, 5:01 pm
PETALING JAYA – Jabatan Pengairan dan Saliran (JPS) mengeluarkan notis ramalan banjir kilat yang dijangka melanda enam negeri melibatkan Johor, Negeri Sembilan, Melaka, Perak, Kuala Lumpur dan Selangor.
JPS dalam satu kenyataan berkata, berdasarkan maklumat ramalan hujan yang dikeluarkan Jabatan Meteorologi (MetMalaysia), sistem Southeastern Asia-Oceania Falsh Flood Guidance System (SAOFGGS) dan model ramalan banjir JPS Malaysia mengesahkan terdapat risiko banjir kilat di beberapa lokasi sekiranya berlaku hujan lebat berterusan.
Menurut kenyataan itu, di Johor melibatkan Kota Tinggi, Mersing, Muar dan Tangkak serta dua daerah di Melaka iaitu Alor Gajah dan Melaka Tengah.
“Ramalan banjir kilat itu juga dijangka tertumpu sekitar Port Dickson, Negeri Sembilan.
“Bagi negeri Perak pula, melibatkan daerah Batang Padang, Hilir Perak, Perak Tengah dan Kerian.
“Keadaan sama juga berisiko berlaku di Selangor (Sepang, Petaling dan Kuala Selangor) serta seluruh Kuala Lumpur,” jelasnya. – KOSMO! ONLINE


Wanita Filipina bercinta di Malaysia, kahwin di Bangladesh
Oleh KOSMO!

7 Januari 2023, 4:35 pm
DHAKA – Seorang wanita Filipina sekali lagi membuktikan ungkapan cinta melangkaui semua sempadan apabila dia memeluk Islam dan melakukan perjalanan ke Bangladesh untuk berkahwin dengan seorang lelaki tempatan di Lakshmipur, lapor portal berita Tribune Desk semalam.
Yoan Digusman Legumbai meninggalkan tanah kelahirannya dan sanggup datang ke Lakshmipur semata-mata untuk berkahwin dengan pilihan hatinya, Md Naimur Rashid.
Penduduk tempatan berpusu-pusu melihatnya semasa upacara ‘gaye holud’ iaitu majlis tradisi Bangladesh sebelum perkahwinan kelmarin di kampung Dakshin Hamchadi, Lakshmipur.
Md Naimur Rashid adalah anak kepada Nur Mohammad dan bekerja di sebuah syarikat swasta di Malaysia dan melalui pekerjaannya, dia bertemu Yoan Diguman Legumbai, anak kepada Ernesta Legumbai serta Imelda Legumbai sebelum mereka jatuh cinta.
Naimur dan Yoan memutuskan untuk berkahwin dan dia datang ke Bangladesh dengan meninggalkan tanah asal dan agamanya.
Yoan yang sebelum berkahwin merupakan penganut Kristian kemudian memeluk agama Islam dan menukar namanya kepada Nazifa Rashid Amira.

Naimur berkata, mereka telah bercinta sejak lapan tahun lalu dan mereka memutuskan untuk berkahwin dan datang ke Bangladesh untuk bercuti dan kemudian pulang ke Malaysia.
Yoan berkata dia sangat gembira untuk datang ke Bangladesh.
“Orang Bangladesh sangat peramah. Saya suka makanan dan budaya Bangladesh. Saya merancang untuk tinggal di Bangladesh secara kekal,” katanya. – Agensi


Itu gurauan, kami belum nikah – Tom
Oleh HANISAH SELAMAT

7 Januari 2023, 5:15 pm
PETALING JAYA –  “Kami cuma bergurau dan saling mengusik berkenaan kahwin, tak sangka orang anggap betul.”
Itu penjelasan penyanyi Tom berhubung desas-desus kononnya dia sudah bernikah dengan kekasih hati, Fuad Rahman gara-gara video usikan dalam Instagram, kelmarin.
Pemilik nama penuh Raja Farah Afzal Raja Ikram itu berharap orang ramai tidak salah faham memandangkan mereka perlu melunaskan pelbagai perkara sebelum melangkah ke fasa tersebut.
“Setiap hubungan serius memang ingin ke jenjang pelamin, cuma bagi kami bukanlah sekarang biarpun masing-masing pernah berbincang hal ini.
“Mungkin dalam nada bergurau kami terlepas pandang dengan persepsi sekeliling hingga terkeluar berita yang tidak sahih.
“Jika benar kenapa tidak kita uar-uarkan perkara baik?” katanya kepada Kosmo! Online.

Terdahulu menerusi video secara langsung dalam TikTok baru-baru ini, Fuad dengan selamba menyatakan pasti ramai yang terkejut sekiranya dia dan Tom memberitahu kepada umum yang mereka sudah bernikah.
“Lembut, pandai masak, pandai uruskan anak-anak, suami pun pandai uruskan. Kalau cakap dekat mereka yang kita dah nikah mesti terperanjat kan,” kata Fuad.
Disebabkan Tom tiba-tiba menunjukkan tanda panik dengan menekup mulut Fuad membuatkan spekulasi sudah bernikah terus tersebar dan dipercayai ramai.
Sekitar Disember lalu, kedua-dua peserta Gegar Vaganza musim kesembilan (GV9) itu mendedahkan kasih mereka kembali bertaut selepas 12 tahun berpisah.
Masing-masing pernah melalui keruntuhan rumah tangga sebelum ini. – KOSMO! ONLINE


Mahkamah Kanak-kanak akan diwujudkan – Azalina
Oleh MASTURAH SURADI

7 Januari 2023, 4:33 pm
KOTA TINGGI – Akta Kesalahan-kesalahan Seksual Terhadap Kanak-kanak 2017 akan dipinda bagi memastikan nasib kanak-kanak yang terlibat dalam jenayah tersebut terbela.
Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, antara yang akan diberikan fokus dalam usaha itu termasuklah dalam kewujudan Mahkamah Kanak-kanak.
Katanya, beliau juga akan mengadakan perjumpaan khas bersama badan bukan kerajaan (NGO) bagi membincangkan berkenaan isu kanak-kanak berkaitan elemen jenayah membabitkan golongan itu.
“Esok saya akan adakan perjumpaan khas ‘special task force’ dengan semua NGO dalam isu kanak-kanak elemen jenayah kanak-kanak. Saya lihat dalam rangka akta jenayah seksual kanak-kanak 2017 perlu naik taraf dan kita tengok fokus untuk membuat pindaan.
“Harapan saya supaya isu-isu yang pertama sekali adalah mahkamah kanak-kanak dulu terwujud. Saya dimaklumkan oleh pejabat ketua hakim negara mereka hendak fokus kepada kewujudan mahkamah tersebut yang memang di dalam perbincangan dari dulu tetapi hendak naik taraf.
“Saya juga berharap akta jenayah seksyen kanak-kanak, kes diselesaikan dalam setahun. Sekarang ada beberapa kelonggaran perlu kemaskini itu dari segi proses kanak-kanak tersebut. Saya lihat kes jenayah seksual pertuduahan bukan bawah akta kanak-kanak tetapi akta jenayah seksual kanak-kanak dan juga kanun kesesakan,” katanya.

Beliau berkata demikian pada sidang media selepas merasmikan Pusat Khidmat Wakil Rakyat dan Van Bergerak Parlimen Pengerang di Bandar Penawar di sini hari ini.
Azalina yang juga Ahli Parlimen Pengerang berkata, beliau juga akan melihat tentang isu berkaitan pengambilan bahan bukti (extraction of evidence) yang juga akan dikaji.
Menurutnya, seperti kes jenayah rogol pengambilan bahan bukti oleh hospital di bahagian kecemasan bukti itulah yang digunakan untuk kes jenayah tersebut.
“Jadi dalam kes kanak-kanak memang ada beberapa kes bertekan kepada keterangan diberikan kanak-kanak tersebut, jadi perkara ini kita hendak kaji.
“Kita juga hendak lihat elemen kanak-kanak itu dijadikan saksi kemudian dia hendak pulang kepada keluarga, kalau keluarga itu harpakan pegar, pegar makan padi macam mana kita hendak tengok penyelesaian dalam aspek ini,” ujarnya. – KOSMO! ONLINE


Wanita parah dipukul bakal suami menjelang hari pernikahan
Oleh KOSMO!

7 Januari 2023, 6:30 pm
JAKARTA – Seorang lelaki di Indonesia ditahan polis kerana kesalahan penganiayaan selepas memukul bakal isterinya, lapor laman berita Suara.com.
WMN, 28, memukul bakal isterinya, AS, 21, yang menetap di Kampung Sumberagung. Daerah Rejotangan.
Ketua polis Rejotangan, Puji Hartanto berkata, kejadian itu berlaku beberapa hari menjelang pernikahan pasangan itu.
“Kami menahan suspek atas aduan bakal isterinya, AS. Mereka bertengkar kerana AS mendapati WMN mabuk selepas minum arak,” kata Puji.
Kejadian itu berlaku pada Selasa lalu sekitar pukul 8.30 malam (waktu tempatan) di rumah WMN.
AS ketika kejadian ingin melawat rumah WMN bagi memastikan persiapan perkahwinan berjalan dengan lancar.

Namun setibanya dia di rumah bakal suami, WMN kelihatan mabuk dan berbau alkohol. AS marah dan menyoal WMN, namun lelaki itu menjadi marah dan mereka bertengkar.
WMN yang berang memukul bakal isterinya di kepala, lengan, perut, punggung, serta menolaknya jatuh di lantai.
Akibat dipukul, AS cedera parah dan dikejarkan ke Pusat Kesihatan Rejotangan. Dia ditemani keluarganya untuk membuat laporan polis.
Selepas itu, mangsa dirawat semula kerana mangsa masih belum pulih sepenuhnya. Suspek kini ditahan di Balai Polis Rejotangan. – Agensi


PM akan umum siapa Duta baharu ke Indonesia – Zambry
Oleh AMREE AHMAD

7 Januari 2023, 6:05 pm
SEPANG – Perdana Menteri, Datuk Seri Anwar Ibrahim akan mengumumkan nama Duta Besar Malaysia yang baharu untuk ditugaskan ke Indonesia dalam tempoh terdekat.
Perkara tersebut dimaklumkan oleh Menteri Luar, Datuk Seri Zambry Abdul Kadir ketika ditanya mengenai siapakah akan mengisi jawatan duta yang ke-18 di republik berkenaan.
“Insya-Allah sudah ada nama calon itu di peringkat akhir sebelum diumumkan tidak lama lagi.
“Saya tak dapat sebut namun biarlah ia diumumkan sendiri Perdana Menteri dan proses saringan akhir sedang dilaksanakan kerajaan sebelum ia dimuktamadkan,” katanya pada sidang media di Lapangan Terbang Antrabangsa Kuala Lumpur (KLIA) di sini hari ini.
Sidang media itu diadakan bersempena dengan lawatan rasmi julung kali Anwar ke negara republik tersebut setelah dilantik sebagai pemimpin kerajaan pada 24 November lepas.
Jawatan Duta Besar Malaysia ke Indonesia tidak diisi sejak Datuk Zainal Abidin Bakar bersara wajib pada 4 April 2021 lalu dan sebelum ini, Datuk Seri Tajuddin Abdul Rahman disenaraikan namun secara tiba-tiba digugurkan pada 11 September 2022.

Mengulas lanjut, menteri itu bagaimanapun enggan menyatakan sama ada nama calon kali ini melibatkan pelantikan individu politik atau dari kalangan pegawai awam sendiri.
Kelazimannya, dari segi prosedur protokol diplomatik, senarai nama duta baharu yang dicadangkan perlu mendapat persetujuan negara tuan rumah sebelum boleh diluluskan.
Negara hos itu pula kebiasaannya akan meneliti laporan yang disediakan pihak kedutaan di negara terbabit termasuk latar belakang calon duta sama ada sesuai atau sebaliknya.
Situasi kemungkinan boleh menjadi bertambah rumit jika nama calon berkenaan ada isu tertentu di negaranya dan keadaan tersebut turut dialami pelbagai negara seluruh dunia.
Bagaimanapun, menteri luar sebelum ini, Datuk Seri Saifuddin Abdullah membayangkan duta baharu Malaysia selepas ini tiada lagi lantikan politik bagi mengelakkan kemelut seperti itu. – KOSMO! ONLINE


Dua hilang selepas kereta jatuh sungai
Oleh CHERINE JON

7 Januari 2023, 3:57 pm
SIBU – Seorang lelaki dan wanita hilang manakala seorang lagi lelaki selamat selepas kereta dinaiki mereka terjatuh dari feri di jeti feri Tanjung Kunyit Sungai Maaw, di sini.
Jurucakap Pusat Gerakan Operasi Bomba Sarawak berkata pihaknya menerima laporan mengenai kejadian kira-kira pukul 7.11 pagi hari ini, dan segera menggerakkan anggota dari Balai Bomba dan Penyelamat (BBP) Sibu Sentral dan BBP Sungai Merah ke lokasi.
“Hasil maklumat yang di terima terdapat tiga orang mangsa yang berada di dalam kereta Toyota Camry tersebut.
“Seorang mangsa berjaya keluar dengan selamat manakala dua orang mangsa lagi belum dipastikan keadaan dan lokasi,” katanya dalam satu kenyataan, hari ini.
Menjelas lanjut, beliau berkata mangsa yang selamat berusia 38 tahun dan telah dihantar ke hospital oleh orang awam.
Manakala mangsa yang masih hilang ialah lelaki berusia 61 tahun serta wanita yang belum dikenal pasti identiti.

Katanya usaha pencarian sedang giat dijalankan dengan dibantu Pasukan Polis Marin.
“Pencarian dilakukan dengan kaedah di atas permukaan air,” katanya. – KOSMO! ONLINE


Ekstremisme kaum perlu dianggap jenayah
Oleh MOHD YUNUS YAKKUB

7 Januari 2023, 3:10 pm
SHAH ALAM – Akta Perpaduan Nasional perlu digubal dengan menekan tindakan ekstremisme seperti memainkan isu perkauman wajar dianggap sebagai perbuatan jenayah.
Naib Presiden Parti Amanah Negara (Amanah), Datuk Seri Dr. Mujahid Yusuf berkata, cadangan penggubalan itu akan dibawa kepada Perdana Menteri, Datuk Seri Anwar Ibrahim sebagai persediaan untuk menghadapi Pilihan Raya Negeri (PRN) tidak lama lagi.
Katanya, sentimen perkauman dan agama dilihat amat kerap dimaikan dalam kempen Pilihan Raya Umum ke-15 (PRU-15) lalu.
“Ini menyebabkan pemilihan rakyat dilakukan atas dasar sentimen dan dorongan perkauman berbanding fakta.
“Ini sangat mengecewakan. Sudah tentu kita bimbang terutama menjelang PRN, mereka (parti lawan) mungkin menggunakan taktik yang sama,” katanya pada sidang akhbar pada Konvensyen Nadwah Ulama lil Nahdhah Jadidah (NUNJI) 2023, hari ini.
Jelas beliau yang merupakan bekas Menteri di Jabatan Perdana Menteri itu, saranan penggubalan akta tersebut dimasukkan dalam resolusi Konvensyen NUNJI berkenaan.

“Ini supaya kerajaan mempunyai hasrat politik untuk menghentikan permainan sentimen perkauman dan agama,” ujarnya. – KOSMO!ONLINE


Dua Datuk direman empat hari isu konsesi Menara KL
Oleh MOHD. HUSNI MOHD. NOOR

7 Januari 2023, 3:15 pm
PUTRAJAYA – Dua pengarah kanan syarikat bergelar ‘Datuk’ direman selama empat hari sehingga Selasa ini bagi membantu siasatan kes pembelian saham dan isu pengambilalihan pengurusan Menara Kuala Lumpur (Menara KL).
Perintah tahanan reman terhadap individu berusia 49 dan 59 tahun itu dikeluarkan Majistret Irza Zulaikha Rohanuddin di Mahkamah Majistret, di sini hari ini, selepas permohonan dibuat oleh Suruhanjaya Pencegahan Rasuah Malaysia (SPRM).
Sebelum itu, kedua-dua suspek dilihat tiba di Mahkamah Majistret kira-kira pukul 10.40 pagi tadi dengan diiring pegawai SPRM.
Dua individu berkenaan ditahan SPRM semalam selepas hadir memberi keterangan di Ibu Pejabat SPRM, di sini.
Mereka yang ditahan adalah seorang pengarah urusan syarikat yang didakwa terbabit mengambil alih saham Syarikat Menara KL dan ahli perniagaan yang bertindak sebagai ‘orang tengah’.
Sumber memaklumkan, antara habuan didakwa terbabit ialah wang rasuah ratusan ribu ringgit dan seutas jam tangan mewah yang dikatakan sebagai hadiah kepada ‘orang atasan’ untuk membantu pengambilalihan itu.

SPRM dilaporkan telah memulakan siasatan berhubung isu penjualan saham dan pengambilalihan konsesi penyelenggaraan Menara KL daripada syarikat Menara Kuala Lumpur Sdn Bhd, milik penuh Telekom Malaysia.
Beberapa saksi termasuk pegawai Kanan Telekom, Unit Kerjasama Awam Swasta (UKAS), Kementerian Komunikasi dan Multimedia serta syarikat-syarikat terlibat telah diambil kenyataan bagi membantu siasatan. – KOSMO! ONLINE


Budak tular conteng kereta awam dicari
Oleh SAFINA RAMLI

7 Januari 2023, 3:52 pm
BALIK PULAU – Polis sedang mengesan seorang kanak-kanak dipercayai lelaki yang tular apabila bertindak menyembur cat pada bahagian pintu beberapa buah kereta awam di Jalan Tingkat Kenari 5, Bayan Lepas, di sini semalam.
Ketua Polis Daerah Barat Daya, Superintendan Kamarul Rizal Jenal berkata, kanak-kanak tersebut dipercayai menyembur cat tin pada kenderaan dengan menulis perkataan yang tidak senonoh.
”Pada 6 Januari (semalam) terkesan satu posting yang dimuat naik dalam akaun Facebook inforoadblock berhubung dakwaan seorang kanak-kanak yang dipercayai melakukan perbuatan vandalisme.
”Kejadian tersebut berlaku di Jalan Tingkat Kenari 5, Bayan Lepas pada 6 Januari dan terdapat lima laporan polis berhubung isu sama,” katanya dalam kenyataan di sini hari ini.
Terdahulu, tular di media sosial mengenai beberapa buah kereta yang disembur cat berwarna hitam dengan perkataan tidak senonoh.
Kamarul Rizal berkata, siasatan awal polis mendapati perbuatan itu disyaki dilakukan seorang suspek kanak-kanak antara pukul 2 hingga 2.30 petang.

”Menurut salah seorang pemilik kenderaan, ini merupakan kejadian pertama sepanjang tempoh tiga tahun dia tinggal di situ.
”Pemilik kenderaan menyedari kejadian ini apabila ingin kembali ke rumah setelah pulang dari kerja di kilang berdekatan pada pukul 5 petang dan dia terus membuat laporan polis berhubung kes ini,” katanya.
Tambahnya, kes disiasat di bawah Seksyen 427 Kanun Keseksaan kerana melakukan khianat.
”Usaha untuk mengesan suspek masih diteruskan, sekiranya orang awam mempunyai maklumat mereka boleh berhubung dengan pegawai penyiasat jenayah, Wan Muhammad Syamim Wan Azmi di talian 04-8662222,” katanya. – KOSMO! ONLINE


KPDN sasar pertumbuhan 30 peratus industri francais negara tahun ini
Oleh KAMARIAH KHALIDI

7 Januari 2023, 3:46 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) menyasarkan pertumbuhan antara 20 hingga 30 peratus industri francais negara tahun ini.
Ketua Setiausaha KPDN, Datuk Azman Mohd. Yusof berkata, sasaran pertumbuhan itu dijangka dapat dicapai sekiranya kesemua pihak yang terlibat memainkan peranan dalam mengusahakan suatu bentuk insentif yang baik.
“Bagi saya, kalau pertumbuhan 20 hingga 30 peratus tahun ini suatu pencapaian yang baik, kita kena faham faktor ekonomi, kena ambil tahu, kita tidak boleh kata naik sehingga 50 peratus sedangkan kita tahu faktor ekonomi ada cabaran yang akan dihadapi.
“Pertumbuhan ini boleh berlaku dengan syarat semua pihak memainkan peranan bersama-sama mengusahakan insentif yang baik kepada kumpulan francais ini tak kira sama ada KPDN, pihak berkuasa tempatan atau kementerian yang lain,” katanya kepada pemberita selepas Majlis Pelancaran Outlet OldTown White Coffee di IOI City Mall di sini, hari ini.
Menurut beliau, KPDN juga akan terus memberi sokongan penuh penglibatan masyarakat dalam sektor francais termasuk usahawan-usahawan yang ingin menaik taraf perniagaan mereka kepada sistem francais.
“Nilai ekonomi kepada perniagaan francais saya dimaklumkan telah mencecah RM25 bilion kepada ekonomi negara dan saya percaya ini dapat dipertingkatkan pada tahun mendatang sungguh pun tahun ini dikatakan tahun yang mencabar,” ujarnya.

Dalam pada itu, Azman berkata, program-program promosi perniagaan francais di dalam dan luar negara juga akan terus dipergiat bagi menyokong penggiat serta usahawan francais mempromosikan perniagaan mereka.
Tambahnya, KPDN juga sentiasa berusaha memikirkan solusi dalam mempermudahkan lagi proses perniagaan francais dengan mengatasi masalah birokrasi supaya mereka yang ingin menceburi bidang tersebut segera mendapatkan kelulusan.
“Kalau nak buka outlet kemungkinan banyak terlibat dengan agensi lain, kita (KPDN) terlibat dengan memberi lesen. Mungkin kita akan berbincang bersama agensi kerajaan (yang lain) untuk membicarakan semula apa yang boleh kita permudahkan.
“Kerajaan bantu dalam pelbagai aspek dari segi kebajikan, sebagai pemudah cara, mengembang dan mengaktifkan ekonomi dan dalam masa kita lihat bagaimana untuk mengatasi masalah berbentuk karenah birokrasi,” ujar beliau. – KOSMO! ONLINE


Dua maut kemalangan membabitkan lori, motosikal
Oleh CHERINE JON

7 Januari 2023, 3:33 pm
ASAJAYA – Dua lelaki maut manakala seorang cedera dalam kemalangan melibatkan sebuah lori dan motosikal di jalan Kampung Terasi Iban, di sini.
Jurucakap Pusat Gerakan Operasi Bomba Sarawak berkata kejadian dilaporkan kira-kira pukul 8.55 pagi hari ini, dan pasukan dari Balai Bomba dan Penyelamat (BBP) Asajaya telah segera digerakkan ke lokasi.
Katanya kedua-dua mangsa yang meninggal dunia adalah pemandu lori terbabit yang berusia 35 tahun dan penunggang motosikal berusia 47 tahun, manakala mangsa yang cedera ialah kelindan lori berkenaan yang berusia 34 tahun.
“Pemandu lori yang tersepit di bahagian pemandu berjaya dikeluarkan oleh pasukan bomba dengan menggunakan peralatan menyelamat dan disahkan meninggal dunia oleh paramedik di tempat kejadian manakala kelindan lori terbabit mengalami cedera ringan berjaya keluar dengan selamat.
“Penunggang motosikal terbabit turut maut di lokasi kejadian,” katanya dalam kenyataan, hari ini.
Tambahnya kedua-dua mangsa yang meninggal dunia diserahkan kepada pihak polis untuk tindakan lanjut. – KOSMO! ONLINE


JDT pilih jurulatih dari Argentina kemudi Harimau Selatan
Oleh MOHAMAD FAIZAL HASHIM

7 Januari 2023, 3:25 pm
ISKANDAR PUTERI – Ketua Jurulatih baharu Kelab Bolasepak Johor Darul Ta’zim (JDT), Esteban Solari tumpang gembira atas kejayaan pasukan Argentina memenangi Piala Dunia buat kali ketiga bulan lalu.
Lebih membanggakan buat dirinya apabila melihat pemain muda yang pernah dibimbingnya ketika bersama skuad muda kebangsaan menjadi watak penting La Albiceleste menamatkan badi 36 tahun untuk bergelar juara dunia.
Solari berkata, pemain yang dimaksudkan itu ialah Julian Alvarez, Enzo Fernandez, Alexis Mac Allister, Cristian Romero, Lisandro Martinez dan Lautaro Martinez.
Bekas pemain kebangsaan Argentina itu berkata, beliau menghabiskan masa selama lima tahun bersama skuad bawah 19, 20 dan 23 tahun Argentina yang menjadi platform pemain muda itu mengasah bakat sebelum bergelar pemain ternama dunia yang menjadi bualan ramai.
“Sebagai individu yang terlibat dengan pembangunan pemain muda ini, saya turut tumpang bangga di atas pencapaian mereka bersama skuad kebangsaan yang bergelar juara Piala Dunia.
“Pemain ini menunjukkan kematangan dalam persembahan sekali gus menjadi watak penting buat kejayaan skuad kebangsaan. Perkara ini yang saya mahu terapkan di sini bersama Johor Darul Ta’zim (JDT),” katanya pada sidang akhbar di Ibu Pejabat JDT, di sini hari ini.

Pada sidang akhbar itu, Solari diperkenalkan sebagai ketua jurulatih baharu JDT oleh Ketua Pegawai Eksekutif, Kelab Bolasepak JDT, Alistair Edwards.
Solari menandatangani kontrak selama setahun bersama skuad Harimau Selatan dengan pilihan untuk dilanjutkan kontrak pada tahun berikutnya.
Solari akui terpukau dengan kemegahan pasukan JDT yang dilengkapi dengan fasiliti serba canggih dan berteknologi tinggi yang jauh kehadapan berbanding pasukan lain di rantau ini.
Katanya, dia mengetahui serba sedikit mengenai JDT menerusi rakannya, Pablo Aimar yang pernah menyarung jersi JDT pada musim 2013 dan 2014.
“Aimar banyak berkongsi perkara yang hebat tentang JDT, saya tidak menyangka ia sudah berkembang pesat sehingga menjadi pasukan yang hebat.
“Saya teruja untuk bersama JDT dan memulakan tugas sebagai pengendali baharu pasukan seterusnya membawa pasukan ke satu tahap yang lebih baik,” ujarnya. – KOSMO! ONLINE


Taman tema air Kepala Batas sudah boleh beroperasi
Oleh ISWAN SHAFIQ ISA

7 Januari 2023, 3:08 pm
SEBERANG PERAI – Taman tema air popular di Bertam, Kepala Batas di sini yang sebelum ini diarah tutup buat sementara waktu dua minggu lalu kini telahpun dibenarkan beroperasi semula.
Majlis Bandaraya Seberang Perai (MBSP) dalam satu kenyataan berkata, permohonan yang dibuat oleh pengurusan taman tema air itu untuk mendapatkan lesen telah pun diluluskan semalam.
Menurutnya, kelulusan untuk mendapatkan lesen premis dan hiburan itu diberikan pada tarikh yang sama kelulusan sijil penyiapan dan pematuhan (CCC) untuk taman tema itu diperoleh.
“Sehubungan itu, pihak majlis (MBSP) mengharapkan pembukaan semula taman tema air ini dapat memberi manfaat kepada pengunjung.
“Pada masa yang sama, ia sekali gus dapat menjadi tarikan pelancongan yang baharu di kawasan Seberang Perai ini,” kata kenyataan itu.
Pada 28 Disember lalu, MBSP telah mengarahkan agar taman tema air berkenaan ditutup buat sementara waktu selepas didapati beroperasi tanpa lesen di bawah Enakmen Hiburan Dan Tempat-tempat Hiburan 1998.

Ini susulan pemeriksaan dan semakan yang telah dijalankan sebanyak beberapa kali oleh Jabatan Pelesenan milik agensi terbabit bermula 16 Disember lalu.
Difahamkan, taman tema air bernilai kira-kira RM90 juta yang mulai beroperasi sejak pertengahan Disember tahun lalu di atas tanah seluas lebih lapan hektar itu dimiliki oleh syarikat The Maritime Water Front Suites Sdn. Bhd. – KOSMO! ONLINE


Salah Syamsul, jangan sampai saya kahwin betul-betul – Shamsul Ghau Ghau
Oleh MOHD. HAIKAL ISA

7 Januari 2023, 3:20 pm
PETALING JAYA – Pendedahan pengarah terkenal Syamsul Yusof berkahwin dengan Ira Kazar turut memberi tempias kepada ‘Syamsul’ yang lain.
Pelakon senior, Shamsul Ghau Ghau memaklumkan, rentetan apa yang berlaku, tidak semena-mena namanya disebut sebagai individu yang berkahwin dua sedangkan dia hanya setia kepada isteri yang satu, Syarifah Azrinah Syed Ibrahim.
“Orang lain yang kahwin, kenapa ‘tag’ aku?
“Aku kahwin betul-betul baru tahu,” coret Shamsul menerusi Instagram seraya menanda (tag) akaun rasmi isteri tersayang.
Perkongsian bernada gurauan tersebut membuatkan ramai geli hati dan meninggalkan pesanan buat pelawak itu dalam ruangan komen status dimuat naik.
“Jangan macam-macam bang,” komen pelakon Idris Khan bercanda.

“Disebabkan Syamsul seorang, habis Syamsul sebelanga,” tulis seorang pengguna Instagram.
Terdahulu, Syamsul akhirnya mendedahkan sudah bernikah dengan anak pelakon veteran, Kazar Saisi iaitu Ira Kazar di Thailand.
Pendedahan tersebut membuatkan isteri pertamanya, Puteri Sarah menarik nafas lega kerana suaminya sudah mengaku berkahwin dua namun memberitahu banyak perkara yang tidak benar didedahkan Syamsul dalam video yang dikongsi menerusi Instagram.
Sarah, 38, menyifatkan suaminya sebagai seorang lelaki yang pengecut dan mendedahkan dia telah disekat oleh Syamsul dalam aplikasi WhatApp selama setahun. – KOSMO! ONLINE


Hilang kawalan punca nahas mengorbankan dua beradik
Oleh ASLIZA MUSA

7 Januari 2023, 3:36 pm
IPOH – Hilang kawalan sebelum terbabas melanggar pembahagi di bahu kiri jalan menjadi punca kepada kemalangan yang mengorbankan dua beradik di Jalan Jelapang–Chemor, berhadapan Balai Bomba dan Penyelamat (BBP) Meru Raya di sini hari ini.
Mangsa yang terkorban adalah R. Shaamalen, 22, yang memandu kereta jenis Honda Accord dan abangnya, Dhaarnish, 29.
Ketua Polis Daerah Ipoh, Asisten Komisioner Yahaya Hassan berkata, pihaknya menerima laporan berhubung kemalangan itu kira-kira pukul 6.11 pagi.
Katanya, kemalangan melibatkan sebuah kereta jenis Honda Accord dinaiki dua beradik yang dalam perjalanan pulang dari Kuala Kangsar ke rumah mereka di Taman Desa Meru di sini.
“Sampai di lokasi, kereta dipandu pelajar Universiti Malaysia Perlis (Unimap) itu hilang kawalan dan terbabas melanggar pembahagi di bahu kiri jalan sebelum terjatuh ke dalam longkang.
“Mangsa dan abangnya berusia 29 tahun tersepit di dalam kereta namun berjaya dikeluarkan anggota bomba. Kedua-dua mangsa disahkan meninggal dunia di lokasi kejadian,” katanya di sini hari ini.

Menurut beliau, berdasarkan kenyataan saksi, dia melihat dengan jelas kejadian tersebut dan mengesahkan tiada kenderaan lain di atas jalan raya pada ketika itu.
Katanya, mayat dua beradik itu dihantar ke Jabatan Forensik Hospital Raja Permaisuri Bainun (HRPB) untuk bedah siasat.
“Punca kemalangan kerana hilang kawalan sendiri dan terbabas jatuh dalam longkang. Siasatan kes dijalankan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Moga Allah gantikan ‘ayah’ lebih baik buat cucu saya – Fatimah Ismail
Oleh MOHD. HAIKAL ISA

7 Januari 2023, 2:15 pm
PETALING JAYA – Ramai wanita di luar sana turut berkongsi rasa sama dialami Puteri Sarah apabila dibohongi dan dicurangi suami selepas pengakuan Syamsul Yusof berkahwin dua.
Menjenguk lapangan media sosial, ramai kaum wanita bersatu hati melahirkan sokongan terhadap Sarah atau nama sebenarnya Puteri Sarah Liyana Megat Kamaruddin yang terpaksa menelan pahit realiti dia sudah dimadukan dengan Ira Kazar.
“Kes Puteri Sarah sangat dekat dengan ramai isteri dicurangi di luar sana.
“Anak-anak walaupun masih kecil tapi mereka faham kot. Merekalah mangsa yang sebenar. Sedih. Teruskan berjuang, Puteri Sarah,” ciap seorang pengguna Twitter.
Sementara itu, hubungan baik Sarah dengan ibu mertuanya, Fatimah Ismail terus menjadi perbualan terutama apabila isteri kepada penerbit filem tersohor, Datuk Yusof Haslam itu mengharapkan agar menantu kesayangannya bertemu jodoh yang lebih baik.
“Semoga Allah gantikan ‘ayah’ yang lebih baik buat cucu-cucu saya,” tulis Fatimah menerusi Instagram.

Kenyataan tersebut menguatkan satu kebenaran yang pasti iaitu Sarah sangat disayangi mentuanya seperti anak sendiri hingga sanggup merelakan dia bertemu jodoh yang lain andai itu jalan bahagia.
“Fuh, tak rilek mak (Syamsul) sendiri suruh menantu cari lain ke,” ciap seorang pengguna Twitter.
Semalam, Syamsul atau nama sebenarnya, Mohd. Syamsul Mohd. Yusof mendedahkan sudah berkahwin dengan Ira Kazar di Thailand.
Tidak menunggu lama, Sarah pula membuat pembongkaran dengan menyifatkan suaminya itu sebagai lelaki pengecut termasuk memaklumkan, dia disekat (block) Syamsul dalam aplikasi WhatsApp selama setahun sekali gus mempersoalkan siapa yang sebenarnya mengelak berbincang soal rumah tangga.
Syamsul dan Puteri Sarah berkahwin pada 8 Mac 2014 sebelum dikurniakan dua cahaya mata iaitu Syaikhul Islam, 5, dan Sumayyah kini berusia tiga tahun. – KOSMO! ONLINE


Tunku Azizah perkenan lancar Pes Asam Pedas dan Rendang Betawi
Oleh ABDUL RASHID ABDUL RAHMAN

7 Januari 2023, 1:54 pm
BENTONG – “Saya terima mereka sebagai kawan untuk mengajar”.
Demikian titah Raja Permaisuri Agong, Tunku Azizah Aminah Maimunah Iskandariah pada majlis pelancaran Pes Asam Pedas dan Rendang Betawi dari Buku Resepi Air Tangan Tengku Ampuan Pahang di sini hari ini.
Pada majlis itu, Tunku Azizah berkenaan mencemar duli melancarkan produk pes asam pedas dan rendang Betawi yang merupakan resepi baginda yang diajar kepada penghuni penjara.
Penyediaan pes asam pedas dan rendang Betawi ini melibatkan lima orang staf dan 33 penghuni yang dipilih berdasarkan kreativiti masing-masing.
Tunku Azizah bertitah, pelbagai ilmu disediakan di penjara seperti membuat kuih, makanan seperti pes, sulaman dan sebagainya yang amat signifikan dalam membantu penghuni penjara memulakan kehidupan baharu.
“Untuk mereka (penghuni penjara) saya ajar enam jenis resepi (kek) yang sudah dijual pada hari raya dan sepanjang tahun.

“Datuk Nordin Muhamad (Ketua Pengarah Penjara Malaysia) beritahu, enam lagi (resepi kek selepas satu resepi semalam) insya Allah saya akan datang balik, mungkin banyak lagi bukan sahaja makanan, seni tenunan, sulaman dan sebagainya yang boleh dibuat dalam penjara,”titah baginda di sini hari ini.
Dalam pada itu Nordin berkata, pelancaran itu juga bertujuan memperkenalkan prospek-prospek yang akan memasarkan dan menggunakan pes-pes ini.
Beliau memberitahu penyediaan pes itu mematuhi standard piawaian yang ditetapkan oleh Kementerian Kesihatan Malaysia (KKM) dan halal dari Jabatan Kemajuan Islam Malaysia (JAKIM).
“Patik turut merafak sembah menyembahkan ucapan setinggi-tinggi junjungan kasih atas limpah perkenan Seri Paduka Baginda Raja Permaisuri Agong Tunku Hajah Azizah Aminah Maimunah Iskandariah Almarhum Al-Mutawakkil Alallah Sultan Iskandar Al-Haj diatas komitmen berterusan.
“Ia bukan sahaja untuk memartabatkan seni dan kraf warisan negara malah pembangunan semula diri penghuni disebalik tembok batu,” katanya. – KOSMO! ONLINE


Agong berkenan lawat Kampung Orang Asli Kuala Boh
Oleh ASLIZA MUSA

7 Januari 2023, 2:42 pm
CAMERON HIGHLANDS – Keberangkatan Yang di Pertuan Agong, Al-Sultan Abdullah Ri’ayatuddin Al-Mustafa Billah Shah ke Kampung Orang Asli Kuala Boh di sini hari ini, disambut penduduk dengan rasa gembira dan teruja.
Ketibaan Seri Paduka pada pukul 10.45 pagi itu disambut sekitar 600 penduduk yang teruja melihat baginda memandu sendiri kenderaan ulititi sukan (SUV) jenis Hyundai Palisade berwarna putih.
Keberangkatan baginda turut disambut Menteri Besar Pahang, Datuk Seri Wan Rosdy Wan Ismail; exco kerajaan negeri; Ahli Parlimen Cameron Highlands, Datuk Ramli Md. Nor dan Ketua Polis negeri, Datuk Seri Ramli Mohamed Yoosuf.
Pada kunjungan tersebut, Seri Paduka turut meluangkan masa kira-kira sejam beramah-mesra bersama penduduk selain berkenan mengurniakan sumbangan peribadi baginda kepada mereka.
Seramai 128 keluarga juga menerima sumbangan berupa barangan keperluan harian pada majlis berkenaan.
Tingkah sopan dan berjiwa rakyat Seri Paduka dalam menyantuni rakyat terserlah apabila baginda dilihat tidak kekok duduk bersama sambil bertanya khabar dan melayani perbualan penduduk.

Malah dalam titah bersahaja baginda, Sultan Abdullah turut mengingatkan penduduk untuk menjaga kesihatan dan meminta mereka mengambil vaksin dan dos penggalak bagi mengawal pandemik Covid-19.
“Terima kasih semua dan jaga kesihatan. Sekarang banyak penyakit,” titah baginda.
Selain itu, Seri Paduka turut menzahirkan harapan untuk kerajaan negeri membina rumah kos rendah untuk masyarakat Orang Asli dan juga menaik taraf rangkaian internet di kawasan berkenaan.
“Ada WiFi di sini? Tiada? Nanti kita usulkan, wakil rakyat akan cuba dapatkan peruntukan untuk menara (telekomunikasi), insya-Allah,” titah baginda.
Agong turut berkenan bersantap di Kedai Kari Kepala Ikan Sahak, Ringlet sebelum meneruskan lawatan ke sekitar pasar Kea Farm dekat sini. – KOSMO! ONLINE


Tular budak conteng kereta awam sekitar Sungai Ara
Oleh KOSMO!

7 Januari 2023, 2:15 pm
PETALING JAYA – Aktiviti vandalisme dalam kalangan kanak-kanak dan remaja semakin menjadi-jadi apabila mereka ini dilihat berlagak ‘samseng’ seperti orang dewasa.
Terbaharu, tular beberapa gambar di Twitter memaparkan tindakan seorang kanak-kanak lelaki menyembur cat pada bahagian pintu kereta orang awam.
Kejadian tersebut dikatakan berlaku di sekitar Tingkat Kenari, Sungai Ara, Pulau Pinang petang semalam.
Menerusi perkongsian @isusemasaviral, beberapa kenderaan telah menjadi sasaran vandalisme apabila terdapat contengan perkataan yang tidak senonoh.
Menjengah ke ruangan komen, seorang pengguna, Fahmy memaklumkan terdapat kes dilaporkan mengenai tindakan seorang individu yang sering mencalarkan serta menyembur cat pada kereta baharu penduduk flat disebabkan perasaan iri hati.
“Baru duduk sembang dengan budak Carsome baru-baru ini, ada dia cerita dekat flat dia pun ada jenis yang tak boleh tengok kereta baharu. Mesti nak calarkan, saya rasa manusia seperti ini ada rosak otak sebab suka rosakkan harta benda orang,” ciapnya.

Sementara itu, beberapa pengguna lain mendakwa tindakan kejam tersebut dilakukan oleh kumpulan kanak-kanak Rohingya.
“Saya selalu juga terserempak dengan budak Rohingya lalu celah-celah kereta di kawasan parkir sambil bawa kayu, bila saya tegur, terus lari,” kata Wan Azmir.
“Rohingya agaknya, pernah jumpa seorang budak ini baling telur pada cermin kereta kawan saya, kami cuba kejar tapi tak dapat, melampau betul perangai itu,” kongsi Asyraf. – KOSMO! ONLINE


‘Saya tidak setuju, sekarang bukan masa bermain politik’ – Shahelmey
Oleh IVAN AMIRUL

7 Januari 2023, 2:27 pm
KOTA KINABALU – Ahli Dewan Undangan Negeri (ADUN) Tanjung Keramat, Datuk Ir Shahelmey Yahya menegaskan beliau tidak menyokong keputusan UMNO Sabah menarik sokongan terhadap Ketua Menteri, Datuk Seri Hajiji Noor.
Shahelmey berkata, pemerhatiannya mendapati rakyat Sabah ketika ini tidak mahukan perubahan kerajaan.
“Saya tidak setuju malahan saya sudah membuat siasatan bahawa rakyat juga tidak inginkan perubahan kerajaan dalam masa sekarang.
“Sekarang bukan masa untuk bermain politik.
“Kini masa bekerja bagi membangunkan ekonomi dan memajukan Sabah,” katanya ketika ditemui media selepas menghadiri Program SMART Jawab SPM 2022 hari ini.
Shahelmey berkata demikian ketika mengulas tentang tindakannya tidak menyertai gerakan diketuai Pengerusi Badan Perhubungan UMNO Sabah, Datuk Seri Bung Moktar Radin yang membawa parti itu keluar daripada kerjasama membentuk kerajaan negeri.

Malahan Shahelmey yang juga Menteri Pembangunan Masyarakat dan Kesejahteraan Rakyat Sabah turut tidak menghadiri mesyuarat UMNO negeri sebelum sidang media di Bangunan UMNO Sabah malam tadi.
Dalam pada itu, Shahelmey menyatakan prestasi kerajaan Barisan Nasional – Gabungan Rakyat Sahah (BN-GRS) adalah agak baik dalam dua tahun kebelakangan ini.
“Dua tahun berturut-turut kerajaan negeri mempunyai peningkatan pendapatan daripada bawah RM5 bilion sehinggalah RM6.6 bilion pada tahun lepas.
“Kerajaan BN-GRS juga berjaya menarik pelabur dengan jumlah pelaburan melebihi RM33 bilion.
“Jadi kenapa kita hendak melakukan pertukaran kerajaan tanpa sebab yang konkrit hingga mengakibatkan satu persepsi bahawa politik negeri tidak stabil.
“Ini akan menghindar pelabur atau mengurangkan keyakinan pelabur untuk datang melabur di negeri ini,” katanya. – KOSMO! ONLINE


Pakej nikah Thailand serendah RM2,000 termasuk makan, pengangkutan
Oleh KOSMO!

7 Januari 2023, 2:06 pm
PETALING – Tular poster pakej pernikahan di Thailand bermula serendah RM2,000 termasuk bayaran kepada majlis agama, pengangkutan dan makan tengah hari bagi setiap pasangan.
Pakej tersebut meliputi pengurusan selama satu hari ke negara seberang itu.
Tinjauan Kosmo! di Facebook mendapati, poster tersebut telah meraih lebih dari 3,000 perkongsian sejak semalam apabila kecoh berita mengenai pasangan selebriti yang bernikah di Thailand.
Melihat kepada pakej lain yang ditawarkan, dengan menggunakan modal RM3,500, pasangan bakal pengantin bakal mendapat kemudahan tiga hari dua malam di Narathiwat.
Poster pakej pernikahan di Thailand bermula serendah RM2,000.
“Pakej termasuk nikah di Narathiwat dan terus ke Songkhla untuk surat sokongan konsul.
“Termasuk bayaran majlis agama, pengangkutan, penginapan (hotel), makan tengah hari, malam serta sarapan pagi disediakan,” jelas poster itu.

Dalam pada itu, dimaklumkan juga segala urusan pernikahan akan dikendalikan oleh pihak profesional dan pengalaman.
“Pernikahan sah mengikut syarak dan dokumen di terima oleh kerajaan Malaysia,” katanya. – KOSMO! ONLINE


Amaran hujan berterusan tahap waspada di Pantai Timur
Oleh MUHAMMAD NAJIEB AHMAD FUAD

7 Januari 2023, 2:36 pm
PETALING JAYA – Jabatan Meteorologi (MetMalaysia) mengluarkan amaran hujan berterusan di dua negeri Pantai Timur hari ini.
MetMalaysia berkata, amaran tahap waspada itu dijangka berlaku di beberapa kawasan di Kelantan dan Terengganu.
“Di Kelantan melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.
“Manakala di Terengganu di daerah Besut, Setiu, Kuala Nerus dan Kuala Terengganu,”katanya.
Katanya juga, hujan berterusan juga dijangka berlaku di Sabah melibatkan Pantai Barat (Ranau dan Kota Belud), Sandakan (Telupid, Kinabatangan, Beluran dan Sandakan) dan Kudat bermula 9 hingga 11 Januari ini. – KOSMO! ONLINE


Wanita tikam mati suami mahu beristeri dua
Oleh KOSMO!

7 Januari 2023, 2:17 pm
NAIROBI – Polis di Teluk Homa, Kenya menahan seorang wanita berusia 19 tahun yang didakwa menikam suaminya hingga mati kerana rancangannya untuk mengahwini seorang lagi wanita untuk menjadi isteri keduanya, lapor portal berita Standard semalam.
Suaminya, Michael Onyango Ondiala, 32, meninggal dunia beberapa saat selepas dia ditikam dengan pisau di kampung Miyoro di sub-lokasi Kajwang, sub-daerah Ndhiwa oleh isterinya itu baru-baru ini.
Mengesahkan kejadian itu, seorang Penolong Ketua Kawasan, Enos Nyawade berkata, pergaduhan tercetus selepas si isteri tidak bersetuju mengenai rancangan tersebut.
Bagaimanapun, pertengkaran itu kemudian bertukar menjadi tragis apabila wanita tersebut mengambil sebilah pisau dan menikam perut suaminya yang merupakan bapa kepada dua orang anak sebelum mangsa meninggal dunia beberapa minit kemudian.
Berikutan kematian itu, sekumpulan penduduk kampung menyerbu rumah tersebut memaksa si isteri melarikan diri ke ladang tebu berhampiran.
Dalam video yang dirakam sejurus selepas dia dilaporkan menyerah diri kepada penolong ketua kampung, remaja berusia 19 tahun itu mendakwa rumah tangga mereka bermasalah selepas suaminya berkeras mahu berkahwin lagi.

“Suami saya mahu berkahwin dengan isteri kedua dan dia mula tidak menyukai saya. Pada suatu ketika, dia mengarahkan saya mengemas dan membatalkan perkahwinan (kami), sebelum pergaduhan bermula,” kata wanita itu.
Menurut Nyawade, suspek baru-baru ini pulang ke rumah selepas dia berpisah dengan si mati selepas berlakunya perselisihan faham.
Katanya, wanita itu meninggalkan si suami selama beberapa bulan dan kembali pada bulan lepas dan mereka telah mengalami pertengkaran yang berlarutan.
“Jikalau penduduk melaporkan rungutan mereka kepada pegawai keselamatan dan bukannya mengambil undang-undang di tangan sendiri. Isu ini boleh diselesaikan secara baik,” tambah Nyawade.
Komander Polis Daerah Teluk Homa, Samson Kinne menyatakan wanita itu dalam tahanan pihak berkuasa dan beliau menggesa penduduk untuk mendapatkan nasihat daripada ketua agama dan orang tua apabila berhadapan dengan isu rumah tangga dan bukannya melalui pergaduhan fizikal bagi menyelesaikan masalah. – Agensi


Suami isteri diberkas, guna mercun bola buat bom
Oleh TUAN NURHIDAYAH TUAN AB.GHANI

7 Januari 2023, 2:58 pm
AMPANG – Siasatan awal polis terhadap pasangan suami isteri yang disyaki terlibat dalam kes kematian seorang pembantu tukang masak warga tempatan pada 29 Disember lalu dipercayai berpunca daripada masalah peribadi.
Mangsa yang mengalami kecederaan parah maut setelah memegang bungkusan plastik yang diletakkan di atas kereta miliknya berhampiran sebuah restoran di Jalan Pandan Indah 12/1, Pandan Indah.
Pemangku Ketua Polis Selangor, Datuk S. Sasikala Devi dalam sidang media di Ibu Pejabat Daerah (IPD) Ampang Jaya berkata, bagaimanapun, motif sebenar kejadian masih dalam siasatan.
“Bertindak atas maklumat, kami telah memberkas pasangan terbabit yang berusia 33 dan 30 tahun di sebuah taman perumahan dekat Serdang, Kedah Selasa minggu lalu.
“Kedua-duanya ditahan reman selama tujuh hari bermula Rabu sehingga Selasa minggu hadapan bagi membantu siasatan.
“Siasatan lanjut masih berjalan bagi mengesahkan motif sebenar kejadian namun siasatan awal mendapati ia bersifat peribadi,” katanya dalam sidang media di sini hari ini.

Menurutnya, suspek lelaki itu bekerja sebagai kontraktor manakala isteri seorang suri rumah berasal dari tempat yang sama dengan mangsa.
Sehubungan itu, pihak polis juga telah menjalankan pemeriksaan terhadap rumah suspek pada Khamis (5 Januari) kira-kira pukul 5 pagi.
“Beberapa barang kes antaranya mercun bola, pisau pemotong kertas yang dipercayai digunakan sebagai bahan letupan dalam kejadian serta sebuah kereta jenis Perodua Myvi telah dirampas.
“Setakat ini telah kami telah merakam percakapan daripada 36 orang saksi yang terlibat manakala, kes disiasat di bawah Sekyen 302 Kanun Keseksaan,” jelasnya.
Terdahulu Kosmo! melaporkan seorang tukang masak meninggal dunia akibat mengalami cedera parah pada bahagian badan dan tangan selepas bungkusan yang ditinggalkan di atas bonet sebuah kereta meletup berhampiran sebuah restoran di Jalan Pandan Indah 12/1, Pandan Indah, di sini, pada 29 Disember lalu.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya menerima panggilan kecemasan berhubung kejadian kira-kira pukul 8.55 malam. – KOSMO! ONLINE.


Tanah runtuh: Penjawat awam curi barang mangsa tragedi ditahan
Oleh TUAN NURHIDAYAH TUAN AB.GHANI

7 Januari 2023, 2:21 pm
AMPANG – Seorang penjawat awam ditahan dipercayai terbabit dalam kes kecurian barangan milik mangsa tragedi tanah runtuh di tapak perkhemahan Father’s Organic Farm, Jalan Batang Kali-Genting, Hulu Selangor pada 16 Disember lalu.
Pemangku Ketua Polis Selangor, Datuk S Sasikala Devi Subramaniam berkata, suspek berusia 27 tahun berkenaan ditahan sekitar Lembah Klang.
“Permohonan reman terhadap suspek akan dibuat hari ini.
“Kes disiasat mengikut Seksyen 379 Kanun Keseksaan,” katanya dalam sidang media di Ibu Pejabat Polis Daerah (IPD) Ampang Jaya pagi tadi.
Terdahulu, polis menyiasat dakwaan satu hantaran di laman Facebook bahawa terdapat individu tidak bertanggungjawab telah menggunakan kad Touch ‘n Go milik mangsa tanah runtuh di tapak perkhemahan popular di Father’s Organic Farm, Gohtong Jaya, Batang Kali.
Ketua Polis Daerah Hulu Selangor, Superintenden Suffian Abdullah berkata, hantaran berkenaan dipercayai dimuat naik salah seorang daripada ahli keluarga mangsa tragedi terbabit. – KOSMO! ONLINE.


Piala FA: Howe dilema pilih penjaga gawang
Oleh KOSMO

7 Januari 2023, 12:00 pm
SHEFFIELD – Pengurus Newcastle United, Eddie Howe berada dalam dilema untuk memilih dua penjaga gol simpanan, Martin Dubravka ataupun Karl Darlow menentang Sheffield Wednesday di Hillsborough awal pagi esok.
Aksi pusingan ketiga Piala FA itu dilihat sebagai masa tepat untuk Howe, 45, merehatkan penjaga gol utama, Nick Pope yang sudah bermain 20 perlawanan dalam semua kejohanan musim ini.
Penjaga gol England berusia 30 tahun itu turut diberikan kepercayaan menjaga gawang The Magpies sewaktu pusingan ketiga dan keempat Piala Liga Inggeris (EFL) sebelum ini.
Pilihan kedua sepatutnya menjadi milik Darlow tetapi situasi Dubravka yang mengaktifkan klausa dalam kontrak pinjamannya bersama Manchester United untuk pulang ke Newcastle memberikan ‘kesukaran’ buat Howe.
Berstatus lebih senior berbanding Darlow, Howe didakwa terpaksa meletakkan Dubravka dalam skuad ketika Newcastle seri tanpa jaringan dengan Arsenal dalam aksi Liga Perdana Inggeris (EPL) pada Rabu lalu.
“Kami mengalu-alukan kepulangan Martin (Dubravka) ke sini kerana tiada masalah antara kami. Dia seorang penjaga gol yang hebat, jadi ia satu berita baik buat kami,” kata Howe.

Howe mungkin menyenaraikan Dubravka untuk aksi bertemu Sheffield awal pagi esok dan memberi peluang kepada Darlow beraksi menentang Leicester City pada suku akhir EFL di St. James Park minggu depan.
Ini kerana Dubravka tidak boleh beraksi bersama Newcastle untuk aksi EFL selepas sudah membuat dua penampilan dengan United ketika pusingan ketiga dan keempat menentang Aston Villa serta Burnley sebelum ini.
Difahamkan, salah satu sebab Dubravka mengaktifkan klausanya untuk pulang ke Newcastle adalah kerana mahu berhijrah menyertai Leicester City secara tetap dalam jendela perpindahan bulan ini. – AGENSI


Ira Kazar, Syamsul Yusof ‘trending’ di Twitter
Oleh KOSMO!

7 Januari 2023, 12:46 pm
PETALING JAYA – Selepas pengarah dan pelakon popular, Syamsul Yusof membuat pengakuan mengenai pernikahannya dengan Ira Kazar semalam, kisah mereka menjadi antara topik terhangat di media sosial sehingga sohor kini di Twitter.
Tinjauan Kosmo! di Twitter mendapati, nama Ira Kazar menduduki carta pertama senarai ‘trending’ dan diikuti Syamsul Yusof di tangga kedua.
Masing-masing meraih lebih 25,000 ciapan semula dalam tempoh kurang 24 jam.
Terdahulu, Syamsul membuat pengakuan sudah bernikah dengan Ira berwalikan bapa wanita itu, Kazar Saisi menerusi perkongsian video yang dimuat naik di laman Instagramnya.
Berita tersebut telah mendapat pelbagai reaksi orang ramai termasuk yang mengecam dan ada juga pengguna mengucapkan tahniah kepada pasangan pengantin baharu itu. – KOSMO! ONLINE


Hajiji hilang kelayakan Ketua Menteri – Shafie Apdal
Oleh IVAN AMIRUL

7 Januari 2023, 1:12 pm
KOTA KINABALU – Presiden Parti Warisan (Warisan), Datuk Seri Mohd Shafie Apdal menegaskan sebarang perkara berhubung pembentukan kerajaan negeri dan ketua negeri perlu mengikut Perlembagaan Negeri Sabah.
Mohd Shafie yang juga Ahli Parlimen Semporna berkata, semua pihak khususnya pemimpin juga perlu akur serta mematuhi perlembagaan negeri.
Menurutnya, Ketua Menteri Sabah, Datuk Seri Hajiji Noor seharusnya memahami perkara berkenaan dan sebarang kenyataan untuk mengambil hati rakyat negeri ini tidak akan menghentikan spekulasi kedudukannya yang tidak boleh dikekalkan.
“Hajiji telah hilang kelayakan sebagai Ketua Menteri Sabah seperti termaktub dalam Perkara 6(3) dibaca dengan Perkara 6(7) Perlembagaan Negeri Sabah yang menyatakan bahawa Ketua Menteri hendaklah daripada Ketua Parti yang mendapat majoriti bilangan kerusi pada Pilihan Raya Negeri Sabah Ke-16 pada 2020.
“Hajiji kini bukan ahli atau ketua kepada mana-mana parti politik selepas beliau
meninggalkan Bersatu.
“Kenyataan beliau untuk menubuhkan parti politik baharu bukan sahaja berbentuk satu tindakan lompat parti tetapi turut mengkhianati mandat rakyat yang telah mengundi Gabungan Rakyat Sabah (GRS) yang dinaungi Bersatu dan PN,” katanya pada sidang akhbar khas di pejabat Parti Warisan sebentar tadi.

Mohd Shafie turut menyatakan GRS ditubuhkan oleh bekas Perdana Menteri, Tan Sri Muhyiddin Yassin pada Pilihan Raya Negeri Sabah Ke 16 pada 2020 bersama Barisan Nasional (BN), Perikatan Nasional (PN) dan Parti Bersatu Sabah (PBS).
Menurutnya, GRS kemudiannya didaftarkan sebagai sebuah parti politik sebelum Pilihan Raya Umum Ke 15.
“Ketika ini tidak dapat dipastikan samada Bersatu Sabah sebagai komponen utama GRS akan memilih untuk kekal bersama GRS.
“Hal ini kerana seorang Ketua Menteri yang bersendirian tanpa sebarang kepastian sama ada dia mendapat sokongan majoriti Ahli-Ahli Dewan Undangan Negeri (DUN) Sabah, perlu meletakkan jawatan seperti yang termaktub dalam Perkara 6(7) Perlembagaan Negeri Sabah,” katanya.
Terdahulu, GRS menolak dakwaan UMNO Sabah tentang kedudukan Datuk Seri Hajiji Noor yang dikatakan tidak lagi mempunyai locus standi atau hak di sisi undang-undang untuk terus menjadi Ketua Menteri selepas keluar daripada Parti Pribumi Bersatu Malaysia (BERSATU).
Setiausaha Agung GRS, Datuk Seri Masidi Manjun menyatakan kelayakan Hajiji sebagai Ketua Menteri adalah tidak terjejas. – KOSMO! ONLINE


‘Kalau anak boleh ke mahkamah, saksi Syamsul selalu tiada di rumah’
Oleh MOHD. HAIKAL ISA

7 Januari 2023, 12:15 pm
PETALING JAYA – Terus membuat pendedahan bertalu-talu, pelakon Puteri Sarah yakin sekiranya mahkamah membenarkan dua anaknya, Syaikhul Islam, 5, dan Sumayyah, 3, memberi kenyataan di mahkamah, mereka akan menyatakan Syamsul yang selalu tidak berada di rumah.
Kenyataan berani Sarah atau nama sebenarnya, Puteri Sarah Liyana Megat Kamaruddin sekali gus menepis tuduhan suaminya yang sebelum ini menuduhnya tidak pulang ke rumah dan enggan berbincang masalah rumah tangga mereka.
“Kalau Syaikhul dan Sumayyah boleh beri kenyataan di mahkamah, mereka akan kata ayah yang banyak kali keluar rumah tinggalkan mama, abang dan adik.
“Bukan kami. Where is (Di mana) ayah selalu tak ada di rumah,” dedah Sarah, 37, menerusi satu muat naik status Instagram.
Menerusi perkongsian sama, pelakon drama rantaian Melastik Ke Hatimu itu menyindir Syamsul, 39, supaya tidak menggunakan agama dan berlagak seperti malaikat.
“(Syamsul) jangan letakkan kebodohan anda kepada saya. Jangan guna nama Allah untuk berlagak seperti malaikat di mata manusia,” katanya.

Semalam, Syamsul akhirnya membuat pendedahan bahawa dirinya sudah bernikah dengan Ira Kazar di Thailand.
Pernikahan bersama wanita yang selama ini dikaitkan sebagai orang ketiga dalam rumah tangganya bersama pelakon Puteri Sarah diwalikan oleh bapa kandung Ira, juga pelakon senior Kazar Saisi.
Syamsul dan Sarah berkahwin pada 8 Mac 2014 dengan dikurniakan dua cahaya mata iaitu Syaikhul Islam, 5, dan Sumayyah, 3. – KOSMO! ONLINE


Sebab kau Sol, semua lelaki dicop sama – Netizen
Oleh NUR EMIRA SAIZALI

7 Januari 2023, 1:25 pm
PETALING JAYA – “Ini semua salah Sol (Syamsul Yusof).”
Itu antara komen netizen yang paling banyak membanjiri media sosial sejak semalam selepas pengarah sensasi, Syamsul Yusof mendedahkan sudah bernikah dengan Ira Kazar di Thailand.
Komen sebegitu dicetuskan oleh segelintir kaum wanita yang melabel semua lelaki sebagai kaki perempuan dan sanggup curang serta menduakan isteri.
“Konklusi kes Syamsul ialah lelaki semua sama!
“Dia ini adalah salah satu sebab kaum wanita susah nak percaya dan anggap semua lelaki adalah sama.
“Terima kasih Syamsul. Sebab kau, semua lelaki dicop sama,” komen netizen.

Lucunya, disebabkan pengakuan Syamsul, ada juga netizen berseloroh dan menyifatkan tarikh 6 Januari (semalam) sebagai Hari Malang Lelaki Semalaysia.
Hal ini kerana, media sosial dibanjiri dengan kisah lucu luahan para suami yang terpaksa berdepan bebelan dan ‘mood’ tidak menentu isteri mereka yang turut sama terkesan dengan berita pernikahan Syamsul.
Rata-rata kaum isteri meluahkan rasa marah terhadap tindakan pengarah itu kerana menduakan isterinya sekali gus memberi tempias kepada suami mereka sendiri.
“Memang hari malang untuk kaum suami. Apa salah kami!”
“Sebab dia, habis semua lelaki dipukul rata. Tidak adil,” kata netizen.
Semalam, Syamsul mengejutkan ramai apabila mengaku sudah bernikah dengan Ira berwalikan bapa wanita itu, Kazar Saisi menerusi perkongsian video yang dimuat naik dalam Instagramnya.
Berita tersebut mendapat pelbagai reaksi orang ramai termasuk yang mengecam dan ada juga pengguna mengucapkan tahniah kepada pasangan pengantin baharu itu. – KOSMO! ONLINE


Lelaki bunuh 7 anggota keluarganya sebelum bunuh diri
Oleh KOSMO!

7 Januari 2023, 1:00 pm
LOS ANGELES, California – Seorang lelaki menembak dan membunuh tujuh ahli keluarganya termasuk lima kanak-kanak sebelum membunuh diri selepas isterinya memfailkan perceraian, kata beberapa pegawai Amerika Syarikat kelmarin.
Polis di sebuah kejiranan kecil di Bandar Enoch, negeri Utah menemui lapan mayat termasuk mayat seorang budak lelaki berumur empat tahun selepas menerima panggilan daripada rakan dan saudara mara yang bimbang dengan keadaan keluarga berkenaan.
Seorang jurucakap berkata, anggota-anggota polis menemui mayat tiga orang dewasa dan lima kanak-kanak di sebuah kediaman keluarga pada Rabu lalu, semua mereka mati akibat luka terkena tembakan.
“Bukti menunjukkan suspek membunuh diri selepas membunuh tujuh yang lain di kediaman itu,” kata satu kenyataan dari Bandar Enoch yang menamakan penembak sebagai lelaki berumur 42 tahun, Michael Haight
Mangsa yang mati ialah isterinya, ibu wanita terbabit dan lima anak pasangan itu yang terdiri daripada tiga kanak-kanak perempuan serta dua budak lelaki dengan masing-masing berumur antara empat tahun hingga 17 tahun.
Datuk Bandar Enoch, Geoffrey Chesnut berkata, insiden berlaku selepas kegagalan perkahwinan mereka.

“Kami mendapati bahawa menurut dokumen mahkamah, satu permohonan perceraian difailkan pada 21 Disember 2022 dan ia difailkan oleh si isteri,” kata beliau kepada wartawan.
Enoch merupakan sebuah bandar di kawasan pedalaman barat daya Utah dan didiami oleh sekitar 7,500 penduduk. – AFP


Amerika Syarikat lulus vaksin lebah pertama di dunia
Oleh KOSMO!

7 Januari 2023, 12:00 pm
WASHINGTON – Kerajaan Amerika Syarikat (AS) meluluskan vaksin pertama di dunia untuk lebah madu, sekali gus meningkatkan harapan bagi melawan penyakit yang secara rutin merosakkan koloni yang melakukan proses pendebungaan, lapor akhbar The Guardian.
Jabatan Pertanian AS (USDA) memberi lesen bersyarat untuk vaksin yang dicipta oleh sebuah syarikat bioteknologi AS, Dalan Animal Health untuk membantu melindungi lebah madu daripada penyakit American Foulbrood (AFB).
“Vaksin kami adalah satu kejayaan dalam melindungi lebah madu.
“Kami bersedia untuk mengubah cara kami menjaga serangga, yang memberi kesan kepada pengeluaran makanan pada skala global,” kata ketua eksekutif Dalan Animal Health, Annette Kleiser.
Vaksin yang pada awalnya tersedia untuk penternak lebah komersial itu bertujuan untuk membendung AFB, sejenis penyakit serius yang disebabkan oleh larva bakteria Paenibacillus yang boleh melemahkan dan memusnahkan sarang lebah.
Pada masa ini, tiada ubat untuk penyakit tersebut. Ia menjangkiti satu perempat daripada keseluruhan sarang lebah madu di AS.

Penternak terpaksa memusnah dan membakar koloni yang terjejas selain menggunakan antibiotik untuk mencegah penyebaran selanjutnya.
“Penyakit itu mudah dikesan oleh penternak lebah kerana ia mengurangkan jumlah larva menjadi cecair berlendir coklat yang mempunyai bau tengik,” kata ahli entomologi Universiti Georgia,
Keith Delaplane yang telah bekerjasama dengan Dalan Animal Health untuk pembangunan vaksin.
Penyakit AFB berasal dari AS dan sejak itu telah merebak ke seluruh dunia. Menurut Dalan Animal Health, penemuan itu boleh digunakan untuk mencipta vaksin penyakit lain . – AGENSI


Jika pasangan ajak kahwin di Siam, tinggalkan dia – Fahmi Ramli
Oleh KOSMO!

7 Januari 2023, 11:46 am
PETALING JAYA – Ramai pasangan dilihat berani bertindak melakukan pernikahan di Thailand disebabkan beberapa faktor yang menghalang termasuk tidak mendapat keizinan keluarga mahupun isteri pertama.
Peguam Syarie dan Konsultan Perundangan Islam, Fahmi Ramli berkongsi beberapa senario menggambarkan masalah yang mungkin akan dihadapi oleh ‘pasangan nikah Siam’ ini.
Beliau menerusi hantaran di Facebook hari ini meluahkan rasa bimbang apabila akan ada lebih ramai lagi masyarakat yang merasakan tindakan berkahwin di negara seberang itu adalah suatu perkara biasa.
“‘This is normal’ (ini perkara biasa) bila berkahwin poligami di Siam. Saya tak mahu ulas panjang tentang pernikahan pasangan mempelai penuh ‘drama’ ini.
“Cukuplah saya nak pesan kepada semua pengikut wanita yang dikasihi, kalau seorang lelaki ajak nak kahwin dengan seorang wanita di Siam dan tanpa pengetahuan sesiapa, tinggalkanlah lelaki tersebut.
“Pertama, kalau dia boleh langgar undang-undang yang ditetapkan oleh Malaysia untuk berpoligami, maka besar kemungkinan banyak restu yang dia tak dapat atau mungkin dia tak layak berpoligami,” katanya.

Tambahnya lagi, sekiranya berlaku perceraian di kemudian hari, ia akan menjadi satu masalah kepada si isteri untuk menuntut hak kepada anak mahupun mendapatkan pengesahan perceraian disebabkan status ‘isteri’ itu tergantung.
“Kedua, kalau suatu hari nanti, katakanlah jodoh pendek, dia ceraikan anda, pasti yang akan susah naik turun Mahkamah untuk buat pengesahan tu adalah si isteri.
“Ketiga, jika anda melahirkan anak, ketahuilah anak-anak tersebut tidak boleh dibin atau bintikan kepada suami tersebut selagi tidak disahkan di Mahkamah Syariah.
“Keempat, kalau dia meninggal sebelum sempat buat pengesahan di Mahkamah, dokumen-dokumen pernikahan pulak hilang, apa pun bahagian faraid atau harta sepencarian anda tak layak tuntut,” jelasnya.
Menurut Fahmi, walaupun restu atau izin isteri pertama itu tidak diperlukan bagi seseorang lelaki berpoligami, tetapi perkahwinan tersebut mungkin sukar memperoleh kebahagiaan. – KOSMO! ONLINE


Jangan terpedaya Skim Bonus Hadiah Keluarga TM – MCMC
Oleh MOHD. HUSNI MOHD. NOOR

7 Januari 2023, 1:03 pm
CYBERJAYA – Suruhanjaya Komunikasi dan Multimedia Malaysia (MCMC) menafikan ada mengeluarkan emel atau mesej kepada orang awam untuk menuntut hadiah wang tunai di bawah skim bonus sebuah syarikat telekomunikasi.
MCMC menerusi kenyataan akhbar hari ini berkata, emel itu mengkehendaki mangsa menyelesaikan transaksi di Maybank sebelum dapat menuntut hadiah wang tunai sebanyak RM270,000 di bawah Bonus Hadiah Keluarga TM.
Menurutnya, kandungan e-mel tersebut juga menjelaskan, transaksi dengan Maybank adalah sah dan mereka boleh menuntut wang tunai itu tanpa rasa takut.
“Justeru, orang ramai diingatkan untuk sentiasa berwaspada dan tidak mudah terpedaya dengan e-mel atau mesej yang tidak ditentukan kesahihannya.
“Elak daripada memberikan butiran peribadi seperti kad dan nombor kad pengenalan kepada individu yang tidak dikenali,” katanya.
Tambah kenyataan itu, orang awam juga perlu berwaspada dan melindungi diri daripada menjadi mangsa penipuan, kecurian maklumat peribadi serta bentuk jenayah yang lain.

Dalam pada itu, MCMC menggesa orang awam untuk tidak mudah terpedaya dengan e-mel sedemikian.
“Pada masa sama, segera laporkan perkara tersebut kepada pihak berkuasa seperti Polis Diraja Malaysia (PDRM) atau Pusat Respons Scam Kebangsaan (NSRC) untuk perhatian dan tindakan susulan,” katanya. – KOSMO! ONLINE


Wanita kuat, Janna Nick saksi Puteri Sarah menangis
Oleh NUR EMIRA SAIZALI

7 Januari 2023, 12:50 pm
PETALING JAYA – Mengakui emosi terkesan dengan pengakuan pernikahan Syamsul Yusof dengan Ira Kazar, aktres Janna Nick menyifatkan Puteri Sarah merupakan wanita yang sangat kuat sepanjang berdepan dengan kemelut rumah tangganya.
Janna atau nama penuhnya Nur Janna Muner dalam beberapa antaran InstaStorynya semalam memberitahu, dia antara individu yang sentiasa menemani Puteri Sarah setiap kali pelakon itu mengalami masalah rumah tangga.
Dia juga meluahkan rasa geram apabila melihat rakan baiknya itu difitnah kerana tidak berbincang menyelesaikan masalah dengan suami dan mencanang kisah rumah tangga dalam media sosial.
“Aku ajak ke Phuket, Thailand sebab ingin lihat dia gembira dan lupakan masalah.
“Kau senang-senang sahaja nak cakap dia tabur fitnah dan aibkan kau,” katanya.
Selaku rakan baik, pelantun lagu Gatal itu berkata, dia mengajak Puteri Sarah menjalani penggambaran bersama kerana enggan melihatnya sedih kerana keseorangan.

Dia juga mempertikaikan cara Syamsul yang membiarkan Puteri Sarah menghadapi kemelut rumah tangga seorang diri sedangkan suaminya bersama wanita lain.
“Aku ajak dia jalani penggambaran sebab tak mahu dia keseorangan dan sedih.
“Tetapi kau? Dengan penyondol itu? Bagaimana kau boleh tidur pada waktu malam ya?” katanya lagi.
Dalam pada itu, pelakon drama Marry Me Senorita itu kagum dengan semangat Puteri Sarah yang tetap profesional dalam setiap kerjanya meskipun dilanda masalah.
“Dia kalau nak aibkan kau, tahun 2021 sudah dilakukannya. Tahun lalu dia datang set penggambaran menangis pada aku kemudian tetap profesional waktu berlakon.
“Betapa kuatnya seorang Puteri Sarah yang cuba mempertahankan rumah tangga demi anak-anak,” ujarnya.
Semalam, industri hiburan tanah air dikejutkan dengan pengakuan Syamsul yang sudah bernikah dengan Ira Kazar di Thailand.
Turut tular foto mereka sedondon memakai busana berwarna putih, hadir sama ialah bapa Ira iaitu pelakon senior Kazar Saisi yang menjadi wali kepada anaknya.
Pendedahan tersebut mendapat reaksi Puteri Sarah yang menegaskan akan mengambil tindakan undang-undang selain berkongsi Syamsul menyekatnya dalam aplikasi WhatsApp sejak setahun lalu. – KOSMO! ONLINE


Yusof Haslam ‘gugur air mata’ kongsi kisah Syamsul
Oleh KOSMO!

8 Januari 2023, 6:48 pm
PETALING JAYA – Air mata pengarah dan juga penerbit tersohor Datuk Yusof Haslam akhirnya gugur ketika berkongsi perasaan tentang kontroversi ‘kahwin dua’ membabitkan anaknya, Syamsul Yusof.
Ujar Yusof, 68, sebagai seorang bapa sudah tentu dirinya berasa kecewa atas apa yang berlaku, lebih-lebih lagi selepas Syamsul bernikah bersama isteri keduanya, Ira Kazar tanpa memberitahu keluarga.
Bagaimanapun, Yusof mendakwa rasa kecewa dan marah itu lebih dirasai oleh isterinya, Datin Patimah Ismail atas apa yang dilakukan Syamsul terhadap isterinya, Puteri Sarah serta dua anak mereka.
“Bohong kalau saya tidak rasa kecewa apabila langsung tidak dimaklumkan tentang pernikahan oleh anak sendiri yang dijalankan di Thailand.
“Tapi perasaan dan luahan hati saya mungkin tidak sama dengan apa yang dirasai oleh ibunya. Dia (isteri) memang marah,” ujar Yusof ketika ditemu bual dalam program Melodi, hari ini.
Sambil menahan rasa sebak, Yusof mahu Syamsul bertanggungjawab jika berlaku perkara tidak diingini (bercerai) antara dia dan juga Puteri Sarah walaupun enggan kejadian seumpama itu berlaku.

“Kalau timbul apa-apa masalah selepas ini, saya harap dia (Syamsul) akan memberikan penjelasan yang sejelas-jelasnya dan bertanggungjawab atas apa yang berlaku.
“Jika mereka tiada jodoh (walaupun saya tidak memintanya), saya mahu Syamsul sebagai seorang bekas suami harus jalankan tanggungjawab kepada bekas isteri dan anak-anak. Bukannya dengan memberi duit semata-mata,” tegas Yusof.
Kongsi pengarah drama popular, Gerak Khas itu, perkahwinannya bersama isteri sudah pun mencecah usia 40 tahun dan masih kekal harmoni sehingga ke hari ini kerana peranannya sebagai seorang suami ‘pemujuk’.
Kata Yusof, sebagai seorang suami, dia perlu tahu untuk memenangi semula hati isteri jika berlaku salah faham dan tidak akan membiarkan wanita itu merajuk dan memendam rasa seorang diri.
“Saya telah berkahwin dengan isteri selama 40 tahun. Apa yang membuatkan kami masih kekal kerana saya seorang yang akan memujuk.
“Kalau isteri merajuk, kita pujuk. Jangan biarkan isteri merajuk, memendam rasa seorang diri. Kita manusia yang tidak sempurna.
“Kalau ada masalah, masing-masing selesaikan. Suami kena mainkan peranan sebab suami imam dalam keluarga,” tegasnya.
Reda atas apa yang terjadi, Yusof tetap mendoakan kesejahteraan Syamsul dan berharap agar lelaki itu akan lebih bertanggungjawab dalam menjalani kehidupan yang disifatkan sebagai perjuangan.
“Saya sebagai seorang bapa, sentiasa mendoakan yang terbaik. Itu sahaja. Saya berharap Syamsul akan lebih bertanggungjawab kerana kehiduapn bukan suatu perjalanan yang mudah. Hidup ini umpama perjuangan.
“Kalau ada buat silap, cuba mengakui kesilapan kita. Jangan anggap isteri perlu dengar cakap kita 100 peratus. Amalkan bertolak ansur, InsyaAllah rumah tangga kita akan kekal,” katanya. – KOSMO! ONLINE.


Pelantikan Hajiji perjanjian BN-PN – Hamzah
Oleh IVAN AMIRUL

8 Januari 2023, 8:21 pm
KOTA KINABALU – “Barisan Nasional (BN) tidak sepatutnya mencetuskan kemelut politik di Sabah. Hal ini kerana ada perjanjian mengenai pelantikan Ketua Menteri dan portfolio dalam Kabinet negeri yang dimeterai sebelum ini,” kata Setiausaha Agung Perikatan Nasional (PN), Datuk Seri Hamzah Zainuddin.
Hamzah berkata, perjanjian berkenaan dibuat dengan PN selepas Pilihan Raya Negeri Ke-16 (PRN16) pada September 2020.
Menurutnya, perjanjian itu berkaitan dengan pelantikan Ketua Menteri Sabah, Datuk Seri Hajiji Noor dan semua portfolio dalam Kabinet negeri di antara Ahli Dewan Undangan Negeri (ADUN) PN dan BN.
“Apabila Hajiji dilantik sebagai Ketua Menteri, ada perjanjian di antara BN dan PN ketika itu. Hajiji dipilih dengan sokongan Parti Pribumi Bersatu Malaysia (BERSATU) dan semua menyokong.
“Beberapa portfolio juga diberi kepada BN,” katanya ketika ditemui media selepas perjumpaan khas bersama Bersatu Sabah hari ini.
Turut hadir Ketua Badan Pimpinan Bersatu Sabah, Datuk Seri Dr Ronald Kiandee.

Mengulas lanjut, Hamzah yang juga Setiausaha Agung Bersatu memaklumkan ekoran perjanjian terbabit, kemelut politik di Sabah sekarang tidak sepatutnya berlaku.
“Apa yang berlaku sekarang, rakyat harus tahu. Ia tidak patut berlaku sebab sudah ada perjanjian. UMNO tidak harus buat ini demi kepentingan rakyat,” katanya.- KOSMO! ONLINE.


Jangan mudah hakimi rumah tangga orang lain
Oleh FLORINA DERIS

8 Januari 2023, 6:40 pm
PETALING JAYA – Ramai masyarakat masa kini mudah untuk menghakimi hal rumah tangga orang lain sedangkan mereka tidak mengetahui kisah sebenar yang berlaku dalam urusan pasangan tersebut.
Ahli Majlis Fatwa Wilayah Persekutuan dan Perlis, Dr. Kamilin Jamilin, tampil menasihati orang ramai agar tidak terlalu cepat menghukum masalah rumah tangga orang lain.
“Allah itu maha mengetahui apa yang ada dalam diri kamu, maka ambillah peringatan yakni Allah hendak memberi isyarat bahawa urusan pertelingkahan, masalah penceraian yang berlaku dalam rumah tangga orang lain adalah urusan peribadi mereka.
“Hanya Allah sahaja yang maha mengetahui masalah yang melanda pasangan tersebut. Maka kita jangan terlalu cepat menjadi hakim dalam kisah orang lain. Serahkan urusan mereka kepada Allah dan yang berkenaan saja,” jelasnya.
Tambah beliau, kita hanya sekadar orang luar yang tidak mengetahui kisah sebenar sedangkan mereka memiliki cerita versi masing-masing.
Video tersebut seterusnya dikongsikan oleh seorang pempengaruh media sosial, @addien90s di Twitter sekali gus mengundang pelbagai reaksi daripada netizen.

“Jangan terlalu rancak dan seronok mengata hal rumah tangga orang, sebaliknya urus dan ambil tahu hal keluarga kita sendiri. Kelak Tuhan beri ujian sama seperti yang dikatakan, malu muka,” ujarnya menerusi ruangan kapsyen.
“Setuju. Tidak faham mengapa kita hendak menilai hal rumah tangga orang lain. Tidak mengapa jika sekadar mahu dijadikan sebagai pengajaran asalkan tidak menilai secara berlebihan,” ciap seorang pengguna, @imford_.
“Betul. Kadang, ada orang yang pintu rumah pun belum kelihatan, tapi sudah sibuk tentang tangga di rumah orang lain,” komen netizen lain, @ Amzanmz.
Hantaran video tersebut telah meraih sebanyak 41,300 jumlah tontonan dan 457 ciap semula setakat ini. – KOSMO! ONLINE.


Pemandu lumba drag maut kereta ‘melayang’ ke udara
Oleh KOSMO!

8 Januari 2023, 7:00 pm
IPSWICH, Australia – Seorang pemandu perlumbaan drag di Australia maut selepas kereta dipandunya terbalik ketika melepasi penghadang pada kelajuan 321.86 kilometer (km) sejam, lapor akhbar The Sun semalam.
Sam Fenech, dilaporkan hilang kawalan selepas kenderaan dipandunya bergerak ke kiri sebelum ia dengan tiba-tiba melencong ke arah kanan dan melayang ke udara sehingga keluar dari litar perlumbaan.
Rakaman litar perlumbaan di Willowbank Raceway menunjukkan pemandu berprofil tinggi itu dan pesaingnya memecut pantas pada awal perlumbaan.
Namun, beberapa saat kemudian, kereta Chevrolet Camaro Fenech yang dipandu mangsa melanggar penghadang sebelum melencong ke lorong lawannya lalu melayang ke udara.
Ia kemudian terbang melepasi penghadang keselamatan dan melanggar menara kamera serta menghancurkan kereta tersebut.
Beberapa anggota paramedik bergegas untuk membantu Fenech tetapi dia cedera parah serta meninggal dunia di tempat kejadian.

Fenech bertanding dalam acara perlumbaan drag Nitro Tahun Baharu Willowbank ketika dia terbunuh pada pukul 6.45 petang (waktu tempatan) semalam.
Pihak Willowbank Raceway kemudian berkata, kejadian itu kini sedang disiasat. – Agensi


Penjaga zoo terlupa tutup pintu kandang mati diterkam beruang
Oleh KOSMO!

8 Januari 2023, 9:00 pm
ANDIJAN, UZBEKISTAN – Seorang penjaga zoo di Andijan, Uzbekistan maut diterkam seekor beruang coklat selepas terlupa menutup pintu kandang, lapor akhbar The Sun semalam.
Pekerja yang hanya dikenali sebagai AG itu didakwa tidak mematuhi peraturan keselamatan apabila masuk ke dalam kandang untuk memberi makan kepada beruang tersebut pada 3 Januari lalu.
Rakaman kamera keselamatan menunjukkan AG menyedari haiwan itu berada betul-betul di belakangnya sebelum ia menerkamnya. Dia kemudia berlari menuju ke arah pintu untuk keluar dari kandang tersebut.
Haiwan itu kemudian mencakar dan menjatuhkan mangsa ke lantai sebelum menggigit leher dan mengoyak anggota badan pekerja tersebut, lapor media tempatan.
Rakan-rakan sekerjanya yang ketakutan membaling kayu dan batu ke arah beruang itu, yang membuatkan haiwan tersebut menarik mangsa dari pintu masuk kandang tersebut.
Dua pekerja zoo lain akhirnya berjaya memasuki kandang itu menggunakan tiang panjang tetapi tindakan mereka sudah terlambat.

Jurucakap polis di wilayah Andijan berkata, lelaki itu meninggal dunia di tempat kejadian akibat kecederaan serius  manakala pihak berkuasa telah membuka siasatan kes jenayah mengenai pengabaian keselamatan di zoo tersebut. – Agensi


Suami buntu isteri minta dimadukan
Oleh KOSMO!

8 Januari 2023, 8:00 pm
SINGAPURA – Satu hantaran tular di media sosial Singapura memaparkan pertanyaan seorang lelaki yang mahu mendapatkan nasihat setelah isterinya meminta dia berkahwin dengan rakan baik wanita berkenaan, lapor laman berita The Independent kelmarin.
Dalam catatan tanpa nama kepada halaman pengakuan popular SGWhispers, lelaki itu menulis: “Sekadar meminta pendapat dan nasihat di sini berkenaan keadaan saya.”
Menurut lelaki tersebut, dia sudah mempunyai dua cahaya mata tetapi isterinya meminta dia berkahwin dengan rakan baik wanita itu yang sudah bercerai dan turut mempunyai dua orang anak.
Tambah lelaki berkenaan, isterinya menjelaskan bahawa jika perkahwinan tersebut berlangsung, dia akan mempunyai seseorang untuk menjaganya. Selain itu, anak-anak rakannya juga akan menjadi sebahagian daripada keluarga mereka.
Pada kebiasaannya, luah lelaki itu, golongan lelaki akan berkahwin lain tanpa pengetahuan isteri masing-masing tetapi dia menghadapi situasi yang berbeza berbanding orang lain.
Luahan tersebut mendapat perhatian netizen dengan ada yang menggesa dia mengikut kata hatinya untuk membuat keputusan.

Namun, terdapat juga netizen yang berkata bahawa dia masih boleh membantu rakan baik isterinya tanpa perlu mengahwininya. – Agensi


“Game is still on” – Bung Moktar
Oleh IVAN AMIRUL

8 Januari 2023, 9:48 pm
KOTA KINABALU – “Permainan masih berlangsung. Kita tunggu Perdana Menteri datang esok. Beliau akan berjumpa dengan kita, Warisan dan Gabungan Rakyat Sabah (GRS). Selepas itu, barulah kita bercakap tentang perkara berkaitan. Keputusan akan dibuat pada malam esok.
Demikian kata Ketua UMNO Sabah, Datuk Seri Bung Moktar Radin ketika diminta mengulas mengenai kenyataan Ketua Menteri, Datuk Seri Hajiji Noor yang memperoleh sokongan 44 Ahli Dewan Undang Negeri (ADUN) untuk kekal sebagai Ketua Menteri Sabah.
Ketika ditanya mengenai kedudukannya sebagai Timbalan Ketua Menteri Sabah, Bung Moktar yang juga Pengerusi Barisan Nasional (BN) Sabah enggan mengulas lanjut.
“Saya tidak tahu sebab kerajaan ini ditubuhkan bersama-sama. Jadi apabila kita tarik diri, ini bermakna Ketua Menteri juga tidak ada,” katanya ketika ditemui di Lapangan Terbang Antarabangsa Kota Kinabalu (KKIA) di sini tiba dari Kuala Lumpur hari ini.
Sementara itu, mengulas mengenai perjumpaan bersama Presiden UMNO, Datuk Seri Ahmad Zahid Hamidi semalam, Bung Moktar menyatakan mereka hanya membincangkan hala tuju BN dan pergolakan politik di Sabah.
Terdahulu, Bung Moktar mengumumkan UMNO Sabah untuk menarik diri daripada kerajaan negeri pimpinan Ketua Menteri, Datuk Seri Hajiji Noor.

Keputusan sebulat suara pemimpin UMNO Sabah itu adalah mengambil kira tindakan Hajiji memecat Pengarah Pilihan Raya BN Sabah, Datuk Seri Salleh Said Keruak sebagai Pengerusi Qhazanah Sabah dan mengugut dengan mengumumkan rombakan Kabinet negeri. – KOSMO! ONLINE.


Sokongan saya terhadap Hajiji tetap sama – Shahelmey
Oleh IVAN AMIRUL

8 Januari 2023, 8:32 pm
KOTA KINABALU – “Sokongan saya kepada Hajiji tidak berubah sebab tiada alasan untuk kita mengubah kerajaan negeri yang ada sekarang.
“Saya juga tidak mengubah pendirian terhadap parti dan saya masih ahli UMNO. Kalau ada tindakan terhadap saya, saya serahkan kepada parti,” Ahli Dewan Undangan Negeri (ADUN) Tanjung Keramat, Datuk Ir Shahelmey Yahya.
Shahelmey berkata demikian bagi mengulangi pendiriannya terus menyokong kepimpinan Ketua Menteri, Datuk Seri Hajiji Noor walaupun berdepan tindakan daripada UMNO.
Ditemui di kediaman rasmi Ketua Menteri Sabah, hari ini, Shahelmey yang juga Menteri Pembangunan Masyarakat dan Kesejahteraan Rakyat Sabah juga tidak mengubah pendirian terhadap UMNO dan menganggap dirinya masih ahli parti itu.
Dia adalah antara lima ADUN UMNO yang tidak bersetuju dengan tindakan Ketua UMNO Sabah, Datuk Seri Bung Moktar Radin yang membawa Barisan Nasional (BN) dan UMNO keluar daripada kerajaan negeri.
Empat lagi ADUN UMNO yang menyokong Hajiji ialah Datuk Dr Yusof Yacob (Sindumin), Datuk Jasnih Daya (Pantai Dalit), Datuk Mohd Arsad Bistari (Tempasuk) dan Datuk James Ratib (Sugut).

Sementara itu, Shahelmey yang juga Ahli Parlimen Putatan memaklumkan mereka sudah menghantar akuan bersumpah (SD) sebagai sokongan kepada Hajiji.
Mengenai kedudukannya sebagai Ahli Parlimen, beliau berkata, perkara itu juga diserahkan kepada parti untuk mengambil sebarang tindakan ke atasnya. – KOSMO! ONLINE.


Liga M sah akan gunakan VAR
Oleh MEJA SUKAN KOSMO!

8 Januari 2023, 10:41 pm
JAWATANKUASA Pengadil Persatuan Bola Sepak Malaysia (FAM) bakal membuat pengumuman rasmi berhubung ketetapan penggunaan Video Bantuan Pengadil (VAR) dalam saingan Liga Malaysia (Liga M) bermula tahun ini.
Presiden FAM, Datuk Hamidin Mohd. Amin, berkata perbincangan awal dengan Liga Bolasepak Malaysia (MFL) mengenai perkara ini sudah pun dilakukan sejak kira-kira tiga bulan lalu.
“Jawatankuasa Pengadil FAM akan umum dan kalau semuanya berjalan lancar VAR akan digunakan tahun ini. Bukan untuk semua perlawanan, mungkin sebagai contoh bermula di suku akhir Piala FA atau pun Piala Malaysia.
“Perkara ini tidak boleh bermula dengan liga kerana ia melibatkan kos. Kita pun sudah hantar pengadil ke luar negara untuk jadi pengadil VAR, jadi saya harap peminat pun dapat bersabar,” katanya selepas dipilih sebagai penerima anugerah Ikon Sukan Kepimpinan Harian Metro pada Majlis Anugerah Ikon Sukan (AIS) Harian Metro, malam ini.
“Pertama sekali saya nak ucapkan tahniah kepada penganjur kerana berjaya melangsungkan acara ini buat kali pertama,” katanya.
Sebelum ini, pemilik Johor Darul Ta’zim (JDT), Tunku Ismail Sultan Ibrahim menerusi ciapan di akaun Twitternya menyatakan FAM dan MFL sudah bersetuju untuk menggunakan VAR dalam masa terdekat.

“Beberapa pengadil Malaysia sudah dihantar menjalani latihan bagaimana menggunakan VAR. Boleh rujuk dengan presiden FAM. Tahniah semua,” menurut ciapan Tunku Ismail.
Ditanya mengenai peluang Harimau Malaya yang bakal turun pada aksi kedua separuh akhir Piala Persekutuan Bola Sepak ASEAN (AFF) bertemu Thailand, Selasa ini, Hamidin sudah mengingatkan pemain supaya bersiap sedia daripada segi mental dan fizikal.
“Saya sudah jumpa pemain selepas perlawanan di Bukit Jalil dan saya akan ke Bangkok esok. Saya katakan kepada pemain, mereka kena bersiap sedia daripada segi mental dan fizikal kerana ia akan menjadi malam yang panjang,” katanya. – KOSMO ONLINE


10 syarikat Malaysia suarakan hasrat telibat pembangunan Nusantara – Anwar
Oleh EDDY AQMAL MOHAMED HAMIDI

8 Januari 2023, 9:30 pm
PUTRAJAYA – Sebanyak 10 syarikat dari Malaysia telah menyuarakan hasrat untuk terlibat sama dalam pembangunan ibu kota baharu Indonesia, Nusantara yang bakal dibuka awal tahun hadapan.
Perkara tersebut dimaklumkan oleh Perdana Menteri, Datuk Seri Anwar Ibrahim yang turut menyaksikan Majlis Pertukaran Memorandum Persefahaman (MoU) dan surat niat (LoI) antara syarikat Malaysia juga Indonesia.
“Menyaksikan Majlis Pertukaran MoU dan LoI antara syarikat Malaysia dan Indonesia sebaik tiba di Jakarta. Menerusi kerjasama ini, Malaysia secara rasmi menyatakan hasrat untuk terlibat sama dalam pembangunan ibu kota baharu Indonesia, Nusantara.
“Hasrat berkenaan telah disuarakan oleh 10 syarikat Malaysia menerusi 11 LoI,” katanya dalam satu perkongsian di laman media sosial hari ini.
Tambah Anwar, Tenaga Nasional Berhad (TNB) pula berhasrat meneroka peluang untuk terlibat dalam sektor tenaga termasuk tenaga diperbaharui.
“Semoga segala kerjasama ini akan dipermudahkan demi kemakmuran Malaysia-Indonesia, Insya-Allah,” ujar beliau.

Anwar ketika ini berada di Jakarta untuk lawatan rasmi selama dua hari yang bermula hari ini.
Beliau dan isteri Datuk Seri Dr. Wan Azizah Wan Ismail bertolak ke negara republik itu pada pukul 12.53 tengah hari tadi dari Kompleks Bunga Raya, Lapangan Terbang Antarabangsa Kuala Lumpur (KLIA).
Turut serta dalam lawatan rasmi itu adalah Menteri Luar Datuk Seri Dr Zambry Abdul Kadir, Menteri Perdagangan Antarabangsa dan Industri Tengku Datuk Seri Zafrul Abdul Aziz dan Kuasa Usaha Sementara Kedutaan Besar Malaysia di Jakarta, Adlan Mohd. Shaffieq.
Difahamkan, sebanyak lapan memorandum persefahaman akan dimeterai di antara kedua-dua negara yang akan ditandatangani ketika sesi kunjungan Anwar ke atas Presiden Joko Widodo di Istana Bogor dijangkakan pukul 10 pagi esok.
Sebahagian besar memorandum berkenaan juga difahamkan akan melibatkan kerjasama pembangunan Nusantara kerana dijangka kesan pembukaan Nusantara bakal memberi limpahan ekonomi kepada Sabah dan Sarawak. – KOSMO! ONLINE.